ТИЛ ЎРГАНИШДА МАСЪУЛИЯТ ВА САБРЛИЛИК ЮТУҚНИНГ ПОЙДЕВОРИ | Buxoro yoshlari gazetasi\nЎзбекистоннинг очиқлик сиёсати, дунё бозорига фаол кириб бораётгани, барча соҳаларда халқаро ҳамкорлик кенгаётгани хорижий тилларни билишга эҳтиёжни оширмоқда.\nБугунги кунга келиб чет тиллари айниқса, инглиз тилини ўрганишга бўлган талаб ва қизиқиш шунчалик кучайдики, боғча ёшидаги болалардан бошлаб катта ёшдаги мутахассисларгача тил ўрганишга ҳаракат сезиларли ошди. Бу ижобий ҳолат албатта, чунки, тил ўрганиш ўша тилда гаплашувчи давлатлар маданияти, тарихи ва урф одатларини ўрганиш билан бирга шахсий манфаатлар йўлида ҳам эшиклар очилишига замин яратади.\nБир неча йиллардан бери инглиз тилидан дарс бериб келаман ва шу давр оралиғида ўқувчилар томонидан энг тез-тез ва кўп бериладиган савол “Инглиз тилида қачон гаплашаман? “. Бу саволга жавоб бериш учун кўп жиҳатларга эътибор бериш талаб қилинади.\nАввало, ўрганувчи ёши, қизиқиши ва изчиллик асосида тил ўрганишга кундалик сарфлайдиган вақт миқдори, инглизча муҳит кабилар муҳим бўлса, фойдаланиладиган дарслик сифати, маҳоратли ва билимли ўқитувчи ва тил ўрганишдаги тўғри ёндашув усуллари кабиларнинг ҳам янги тил ўрганишда муҳим аҳамият касб этади. Баъзан, ўқувчилар тил ўрганишдаги қийинчиликларини шу тилда гаплашувчи чет давлатларида бўлишга шароитлари ёки инглизча гаплашадиган дўстлари йўқлиги билан боғлайдилар. Аслини олганда эса, ҳозирги технология ва интернет ривожланаётган даврда бу каби важлар ўринсиз деб ўйлайман. Ижтимоий тармоқларда хусусан facebook, twitter, telegram орқали онлайн дарслар олиш ёки Youtube va skype орқали видео дарслар ҳам тил ўрганишда жуда оммалашган ва қулай усуллардандир.\nТил ўргатувчи ўқув курсларининг ҳам ўрни беқиёс. Чунки, гуруҳдаги бошқа тил ўрганувчилар билан мақсадингиз бир ва шу йўлда бир-бирингиз билан инглизча мулоқот қилишингиз, маълумот алмашишингиз ёки рақобатбардош бўлишингиз мумкин. Тил ўрганишнинг инновацион усуллари борасида тажрибали тилшунослар ва полиглотлар (бир неча тилда гаплашувчилар) тавсияларидан фойдаланиб ва ўз шахсий тажрибамга таянган ҳолда қизиқарли дарс ташкиллаштиришга ҳаракат қиламан. Яқинда, 12 тилда гаплашувчи тилшунос ва таржимон, Беннй Луиснинг тил ўрганишдаги янгича ёндашуви менда катта қизиқиш уйғотди. У Италян тилини ўрганиш учун ўнлаб грамматика китобларини ўқиган, тил курсларига қатнаган ва кўплаб сўзлар ёдлаган лекин ҳаракатлари бесамар кетган. Шундан сўнг, “Тинглаш ва қайтариш” усули бўйича тил ўрганишни бошлаган. Бир йилдан сўнг эса Италян тилида бемалол сўзлашадиган даражага етган. Бошқа янги тилларни ўрганишда ҳам худди шу усулдан фойдаланади ва 3-4 ойда янги тилда мулоқот қиладиган даражага етади. Натижада, 12 тилда гаплашувчи тилшунос ва таржимон даражасига етади.\nУнинг бу тил ўрганиш усулини шундай тушунтириш мумкин: бола тахминан 2-2,5 ёшга етгунча гапира олмайди; шу вақт давомида у сўз захира тўплайди. Ҳолбуки, болага грамматикадан дарс ўтилмайди ва қилган хатолари учун дашном берилмайди. У фақат атрофдагиларни тинглаш ва эшитганларини қайтариш ёки амалда қўллаш орқали ўз она тилини ўзлаштиради. Худди шу сингари катталар ҳам тинглаганларини такрорлаш орқали сўз бойликлари ошиб, гапиришни бошлайдилар. Энг муҳими, улар гапира олиш учун болалардек кўп муддат сарфламайдилар чунки, уларда тил ўрганиш кўникмаси бор ва бошқа тилларни ўрганиш янада осонлашиб бораверади. Янги тилда гапира олиш учун эса ҳамма сўзларни билиш муҳим эмас, ҳаттоки она тилимизда кўп сўзларни билмасак ҳам жуда яхши мулоқот қила оламиз. Инглиз тилини ўрганишни мақсад қилган инсон ўзи учун инглизча муҳит яратиши я’ни доимо инглизча тинглаб, ўқиб, ёзиб ва гапириши мақсадга эришишнинг энг самарали усулидир.\nКўпчилик инсонлар “Махсус тил курсларига борсам, албатта, чет тилини ўрганаман”, деб ўйлашади. Тўғрироғи, чет тили курсларини ўз мақсадларига эришишда масъул деб ўйлашади. Бу умуман нотўғри. “Унутманг, ҳар доим ўзингиз учун ўзингиз масъулсиз, ўқитувчи ўргатиши мумкин, аммо сабоқнинг 99 фоизи ўзингизга, 1 фоизи ўқитувчига боғлиқ” дейди Алишер Абсаломов ўзининг “Рус тилини ўрганишнинг самарали усуллари” китобида. Аслида, чет тили ўрганишда муҳим бўлган омиллар жуда кўп, лекин мен, ўрганувчи назорат ўрнатиши, ўзи ташкиллаштириши мумкин бўлган шароитдан келиб чиқиб ўзига боғлиқ бўлган омилларни санашга ҳаракат қилдим.\nЮқорида, тил ўрганувчиларга мақсадларига эришишдаги баъзи асосий омиллар ҳақида гапириб ўтдим, энди эса чет тили ўрганишни мақсади йўлида охиригача бора олмаётган ёки бу борада муваффақиятга эришолмаётганларнинг бу борада йўл қўядиган баъзи бир хатоларини айтиб ўтмоқчиман.\nИнсонлар доимо ўзлари учун қизиқарли ва ҳузурбахш машғулотлар билан шуғулланишга ҳаракат қиладилар ва ҳаттоки, вақт қанчалик тез ўтганини ҳам сезмай қоладилар. Агарда, янги тил ҳам кучли қизиқиш ва иштиёқ билан ўрганилса, мақсадга шунчалик тез ва осон етишиш мумкин. Биз эса, кўпинча бу жараённи мажбурият сифатида қабул қиламиз ва натижада, янги тил ўрганиш жараёни биз учун жуда зерикарли туюлади. Натижада, сиз учун зерикарли бўлган машғулотдан қочишга ёки камроқ вақт ажратишга мойиллик вужудга келади. Аксинча, ўзингиз қизиққан соҳа ёки мавзу бўйича янги ўрганаётган тилингиз орқали маълумот олишга, тинглашга, ёзишга ва гапиришга ҳаракат қилсангиз, бу жараён қанчалик қизиқ эканлигини сезишингиз мумкин. Мени тинглайдиган одам топилмаса, бу муаммо эмас, ойнага қараб ўзимга гапириб беришим мумкин (ғалати туюлиши мумкин лекин мақсадга эришиш учун ҳар қандай усул ёки воситадан фойдаланса арзийди) айниқса, ҳозирги смартфонлардаги диктофон ҳам бу борада жуда қўл келади. Нутқимда йўл қўяётган хатоларимни эшитиб кейинги гал шу хатоларни қайтармасликка ҳаракат қиламан.\nЯна бир кўпчилик йўл қўядиган хатолардан бири, бу нореал мақсадларни олдига қўйиш. Айримлар иш, ўқиш туфайли янги тил ўрганишга кунига ярим ёки бир соат вақт ажратсаю, режа асосида эса икки ёки уч соатлик вақт белгиласа, кун охирига келиб улгуролмагани учун стресга тушиши ёки тил ўганишни бутунлай ташлаб қўйиши мумкин. Бу эса, узоқ муддатда ва секин бўлса ҳам умуман тўхтатиб қўйишдан ёки стресга тушиб фойдасиз асабийлашишдан кўра, ўз-ўзидан ўрганиб бўлса ҳам мақсадга эришишни фойдалироқ эканлигини кўрсатади. Шуни ҳам қўшимча қилмоқчи эдимки, яхши кайфият, ижобий ички руҳий кечинма ва яхши ҳордиқ ҳам чет тили ўрганишда катта аҳамиятга эгадир. Тони Робинснинг айтишича, “Энг яхши усул ва қоидалар ҳам муваффақиятнинг атиги 20 фоизини ташкил этади. Қолган 80 фоиз инсон психологиясига боғлиқдир”. Мутахассисларнинг эътироф этишича, ижобий руҳий ички кечинмани сақлаб қолиш ва шакллантириш тил ўрганишда қўлланиладиган усуллардан ҳам кучли ҳисобланади.\nЯна бир турдаги ўқувчилар борки, улар юзлаб китобларни йиғиб оладилар, лекин амалда улардан деярли фойдаланмайдилар. Бундай ўқувчиларни, велосипед ёки машина сотиб олиб, унинг қисмларини, қандай ишлаши ва минишни ўрганмайдиган кишига ўхшатиш мумкин. Ҳар қандай китобдаги тавсиялар фақат амалда бажарилгандагина фойдали бўлади.\nХулоса ўрнида шуни айтишим мумкинки, янги тил ўрганиш – бу мажбурият эмас, севимли машғулот ёки ҳобби сифатида қаралса, уни ўрганиш шунчалик осонлашади.\nБу жараёнга қанчалик мослашиш ёки қизиқарли муҳитни яратиш кўпинча ўқувчининг ўзига боғлиқ. Зеро, интизом, масъулият ва сабрлилик ҳар қандай ютуқнинг пойдеворидир.\n“Таржимашунослик ва лингводидактика”\nкафедраси инглиз тили ўқитувчиси\nПредыдущая записьЁш мақом ижрочиси 25 000 000 соҳибасига айландиСледующая записьТИЛИНГ БИЛАН ЮРМА!


hidoyat.uz – “Мовароуннаҳр” нашриётининг сайти - Масжиди Набавий ҳақида билмаганларимиз\nМасжиди Набавий ҳақида билмаганларимиз\nМаълумки, Масжиди Набавий (Пайғамбаримиз (соллаллоҳу алайҳи ва саллам)нинг масжидлари) мусулмон оламида иккинчи энг фазилатли ва табаррук ибодатгоҳдир. Ҳадисларда айтилишича, у ерда ўқилган намоз савоби бошқа жойларда ўқилганидан минг баробар кўпроқ. Бу маскан ҳаммамизга яхши маълум бўлса-да, Масжиди Набавий ҳақида баъзи эшитмаган, билмаганларимиз ҳам бор:\n1. Бу ер Арабистон яримороли бўйича илк электр тармоғига уланган жойдир. Усмонлилар биринчи бўлиб айнан Масжиди Набавийни чироқ билан таъминлаганлар. Ҳатто турк султони саройида ҳам электр тармоғи бир неча йилдан сўнг пайдо бўлган.\n2. Замонавий масжид ҳудуди Пайғамбаримиз Муҳаммад (соллаллоҳу алайҳи ва саллам) даврларидагидан юз баробар кенгайган.\n3. Илгари масжиднинг гумбази йўқ эди, ҳозир эса иккита. Пайғамбаримиз Муҳаммад (соллаллоҳу алайҳи ва саллам) вафотларидан кейинги олти юз эллик йил мобайнида мозорлари тепасида ҳеч қандай гумбаз бўлмаган. Биринчи бўлиб 1279 йили султон Мамлук уни ёғочдан қурдирган. Ҳозир барчанинг назари тушадиган яшил гумбаз унинг сиртқи кўриниши, холос. Унинг остида бошқа, Пайғамбаримиз Муҳаммад (соллаллоҳу алайҳи ва саллам), Абу Бакр Сиддиқ ва Умар (розияллоҳу анҳумо)лар исмлари ўйиб ёзилган кичикроқ гумбаз бор.\n4. Масжид гумбази олдин бинафшаранг бўлган. Унинг ранги бир неча бор ўзгартирилган. Қачондир оқ рангда ҳам бўлган. Узоқ вақт ҳижозлик араблар яхши кўрадиган кўк тусда турган. Бир юз эллик йил олдин қубба ҳозирги яшил кўринишга келтирилди.\n5. Пайғамбаримиз Муҳаммад (соллаллоҳу алайҳи ва саллам)га тегишли буюмлар у зотнинг шахсий хоналарида ва қизлари Фотима (розияллоҳу анҳо) хоналарида сақланган. Усмонлилар давридан бери бу буюмлар Истанбулдаги “Тўпқопи” музейида сақланяпти.\n1202 марта ўқилган.


Ўзбекистонда 18 сентябрь куни коронавирусдан касалланганлар сони 50 мингдан ошди. 6 нафар бемор вафот этди\nЎзбекистонда 18 сентябрь соат 23:30 ҳолатига кўра, коронавирус инфекцияси қайд этилганлар сони 50 378 нафарни ташкил этмоқда. Бу ҳақда Соғлиқни сақлаш вазирлиги хабар берди.\nМамлакатда 18 сентябрь куни 617 ҳолатда касаллик қайд этилган бўлиб, барчаси тана ҳарорати кўтарилганлиги боис профилактика мақсадида ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nКунлик касалланиш ҳолатларининг 420 таси Тошкент шаҳрида, 123 таси Тошкент вилоятида, 21 таси Бухоро вилоятида, 14 таси Самарқанд вилоятида, 12 таси Наманган вилоятида, 11 таси Навоий вилоятида, 10 таси Андижон вилоятида ҳамда 6 таси Қашқадарё вилоятида қайд этилган.\nЎзбекистонда коронавирусдан вафот этганлар сони 421 нафарга етди. 18 сентябрь куни Тошкент вилоятида 4 нафар, Тошкент шаҳрида 1 нафар ҳамда Сурхондарё вилоятида ҳам 1 нафар, жами 6 нафар коронавирусга чалинган бемор вафот этди.\nБиринчи ўлим: Оққўрғон туманида яшаган 78 ёшли О.Ш. (аёл) вафот этди.\nИккинчи ўлим: Термиз шаҳрида яшаган 36 ёшли С.В. (эркак) вафот этди.\nУчинчи ўлим: Шайхонтоҳур туманида яшаган 83 ёшли Т.М. (эркак) вафот этди.\nТўртинчи ўлим: Зангиота туманида яшаган 42 ёшли Д.М. (аёл) вафот этди.\nБешинчи ўлим: Бўстонлиқ туманида яшаган 71 ёшли А.Т. (эркак) вафот этди.\nОлтинчи ўлим: Бўстонлиқ туманида яшаган 41 ёшли Д.Я. (аёл) вафот этди.\nКун давомида Тошкент шаҳрида 331 нафар, Тошкент вилоятида 124 нафар, Наманган вилоятида 51 нафар, Бухоро вилоятида 23 нафар, Андижон вилоятида 13 нафар, Навоий вилоятида 7 нафар ҳамда Қашқадарё вилоятида 4 нафар, жами 553 нафар бемор соғайган.\nҲозирда касаллик қайд этилган жами 50 378 нафар бемордан 46 645 нафари соғайиб, даволаниш кўрсаткичи 93 фоизни ташкил этмоқда. Айни пайтда тиббиёт муассасаларида даволанаётган 3 312 нафар бемордан 489 нафари оғир, 254 нафари эса ўта оғир аҳволда.\nАввалроқ Ўзбекистонда 17 сентябрь куни 599 кишида коронавирус аниқлангани ва 6 нафар бемор вафот этгани ҳақида хабар берилган эди.


“Янги Дунё” раҳбарига таҳдид | JANJAL\nЭРК – демократиясиз демократик партия… »\n“Янги Дунё” раҳбарига таҳдид\nДемократияни ниқоб қилиб олган зулмкор диктаторлар хусусида.\n“Янги Дунё” интернет нашри асосчиси, журналист, Швеция.\nКеча 23 май куни ярим тунда, тахминан соат иккиларда қўл телефоним кетма -кет жиринглай бошлади. Телефонга жавоб берсам, у ердан менга таниш бўлиб қолган ЭРК партияси Европа бўлими котиби Йўлдош Очилнинг таҳдидли овози эшитилди:\n-Юсуф, нима қилаяпсан, сени палон қиламан. Мен сенга Муҳаммад Солиҳни гапини эслатган эдим. Сен нима деб ёзаяпсан?\nЎртача бўйли, миқтидан келган, жайдари бир қишлоқ кишисини эслатувчи бу одам билан ЭРК партияси йиғилишларида (Мен ҳам ЭРК аъзосиман) кўп марта учраганман. Турли сиёсий акцияларда қатнашганмиз. Лекин дабдурустдан сенсираб, дағдаға қилиши мен учун кутилмаган ҳол эди.\nУ бир ҳафталар олдин менга телефон қилиб ЭРК раиси Муҳаммад Солиҳни гапларини етказган эди. Кимдир Солиҳ акани хотини Ойдин Солиҳни ББСга берган ва “Янги Дунё”га кўчириб қўйилган интервюси тагига қандайдир изоҳ ёзиб қўйган экан. Шу сабабли М.Солиҳ ЭРКни Европа бўлими котиби бўлмиш Йўлдош Очиловга телефон қилиб, “Юсуфга айтиб қўй, мени хотинимни ишларига араламасин, бўлмаса у билан эркакча (?) гаплашиб қўяман” деган эмиш.\nЭРК лидери кимдир ёзган изоҳ учун менга таҳдид қилаяптими? Бу мени журналистик фаолиятимга тўсқинлик эмасми?\nМен Йўлдошга, “Кимдир ўз фикрини изоҳ сифатида ёзган экан, лекин унда ҳақорат йўқ, шунчаки аччиқ танқидий фикрлар. Агар партиямиз раиси уни ўз турмуш ўртоғи ва ўзига нисбатан ҳақорат деб қабул қилган бўлса, майли изоҳни олиб ташлаймиз”, дедим.\nЙўлдошбой тун ярмида менга телефон орқали таҳдид қилишининг бошқа яна бир сабаби бор экан. Саҳифамизда эълон қилинган Дилмурод Худойқул ва мени бир ҳикоям остига Йўлдош Очилов номидан қуйидаги изоҳ ёзиб қўйилган эди.\nYuldohs Oshil Says:\nMay 22nd, 2009 at 9:39 pm edit\nYusuf jura …………………………………………………………….\nMay 22nd, 2009 at 9:36 pm edit\nYusurf jura atrofga boq!\nMen senga nima degan edim shhunda.\nOrganization: Bredbandsbolaget AB\nУмид исмли ўқувчимиз Йўлдош Очиловни изоҳи тагига шундай фикр қолдирибди:\nMay 22nd, 2009 at 10:03 pm edit\nҲа, Йўлдошбой! Сизга нима жин урди? Нега бунақа оҳангда гапира бошладингиз. Сиз икки болангизни уруб оилангизга зуғум ўтказганингиз ҳақида эшитган эдик. Иккала фарзандингиз ҳозир полиция томонидан тортиб олинган, уларни шведлар тарбия қилишмоқда. Сиздек зўравон ва маънавий қашшоқ одамни ким ЭРКни Европа бўлими котиби қилиб қўйди? МС ми ёки ДХми? Афсус. Мухолифатни сенларга қолган кунига … Ҳайратдаман…”\nЙўлдошни жаҳлини чиқараётган нарса уни фарзандлари полиция томонидан тортиб олиниб бошқа бир швед оиласига берилгани факти жамоатчиликка ошкор этилгани бўлса кераккки, у қизишиб, менга телефон қилаётган эди.\nМенга бу ҳақда бир журналист дўстимиз гапириб берганди. Бу воқеадан сўнг ЭРК раҳбарияти Йўлдош Очиловга нисбатан чора кўради, уни ўз фарзандларига қилган зўравонликлари муҳокама қилинади, деб ўйлаган эдим. Чунки, демократик мамлакатларда болаларга нисбатан қилинган зулм ва зўравонликлар жиноят ҳисобланади. Бунинг учун оила бошқарувчилари оталик ёки оналик ҳуқуқидан маҳрум этилади, уларни боласи тортиб олинади, ўзлари эса жаримага тортилади ёки қамалади. ЭРК партиясини Европа бўлими котиби Йўлдош Очилов шундай иш қилиб турган бўлса, унга партия томонидан чора кўрилмаса, бу партияни демократик эмаслигидан далолат эмасми?\nЙўлдош Очилов эса ўз хатоларидан хулоса чиқариш ўрнига йўл қўйган камчиликлари ҳақида танқидий фикр билдирилган сайт муҳарририга телефон орқали таҳдид қилаётган эди.\nУ яна ярим тунда, тахминан соат тўртларда менга қўнғироқ қилиб, ҳақоратларини давом эттирар экан:”Кутиб тур, ҳозир олдинга бораман, мендан яхшилик кутма. Мана йўлга чиқаяпман” дея бақира бошлади.\nМен бу одамни танқиддан бунча жизғанак бўлиши мумкинлигини кутмаган эдим. Танқид, ор номус, уят бу одамни жуда ҳам ёмон аҳволга солиб қўйгани аён эди. Шу сабабли “Ҳа, Йўлдош ака. Нима бўлди. Ўзингизни босинг! ” дея уни ҳовуридан тушурмоқчи бўлдим. Лекин бари бефойда эди.\nШундай қилиб Йўлдошвой ўзи яшаб турган Швецияининг Калмар шаҳридан мен яшаб турган Тимро шаҳрига қараб йўлга чиққан эди. Орамиздаги масофа 800 км.дан узоқ. Бугун келиб қолармикан деб кутдим. Келмади. Балки эртага келиб қолар. Эртанги тафсилотлар эртага баён қилинар.\nВоқеалар шундай ривожланиб борар экан, биз шу баҳона олдимизда турган муҳим вазифаларни муҳокама қилиб олишимиз керак, деб ўйлайман.\nЙўлдош Очилов ахлоқи ЭРК партиясида муҳокама қилиниши керак. Токи, демократия ва инсон ҳуқуқлари учун курашаётган кишилар демократия ва инсон ҳуқуқларига амал қилишни аввало ўзларидан, ўз оилаларидан бошласинлар. Бошқаларга Очиловнинг аччиқ тажрибаси сабоқ бўлсин!\nАфсуски, ЭРК партияси раҳбариятидаги бу каби зўравонликлар бошқа аъзоларда ҳам анча ривожланган экан.\nДўстназар Худойназар масаласи бунга мисол бўла олади.\nЯқинда “Янги Дунё” архивини титкилаб ўтирсам, ЭРК партиясининг Европа бўлимига Йўлдош Очиловдан олдин раҳбарлик қилган, товламачилик қилиб, кўп кишиларни пулларини чўнтакка ургани учун ўз вазифасидан олиб ташланган Дўстназар Худойназарни кўнгилга яқин, ўзим таҳрир қилиб сайтга қўйган (чунки, 4 синф маълумотига эга бўлган ДХ ўз фикрини эркин ифода қила олса ҳам қаерга нуқта ёки вергул қўйишни билмайди) насрдаги туйғуларига кўзим тушиб қолди ва ҳеч иккиланмасдан бу туйғуларни саҳифада қайтадан эълон қилдим.\nЭртаси куни не кўз билан кўрайки, Дўстназар Худойназар мақола тагига шундай таҳдидли изоҳ қолдирибди:\ndost.nazar@yahoo.com | 82.99.37.180\nЯхшилликча олиб ташланг Мен Сарбадор эмасман. Мен сизни ифлос ниятингизни яхши биламан. Бу туйгулар булганда сиз инсон сифат эдингиз. Хозирги кунда эса сиз инсонийликни унутдингиз. Мен сизга ваъда бераман агар шу статиям уч кун шу ерда турса сиз буни учун бир умр пушайман ейсиз.”\nБу фикрларни ўқиб, ҳайратдан ёқа ушладим. Бу одам нима демоқчи? Мен инсонийликни йўқотиб нима қилган эканман? Уни ёзганлари уч кундан ортиқ шу ерда турса нима қилмоқчи?\nБу воқеадан сўнг ўзим таниган, билган ҳуқуқ ҳимоячилари, мухолифат фаоллари билан суҳбатлашиб, Дўстназарни мақоласи агар ўзи истамаса ҳам, менга нисбатан очиқчасига қилаётган таҳдиди сабаблари аниқланмагунча, жамоатчиликни кўзи ўнгида саҳифада тураверишига келишдик.\nМана орадан уч кун ўтди. Бугун уни ҳисоби бўйича уч кун бўлади. Кутайликчи, у мен бир умр пушаймон ейдиган нима иш қилар экан? Агар мени ҳаётимга қандайдир таҳдид бўладиган бўлса, бу албатта шу одам томонидан содир этилган бўлади. Буни у ўз изоҳида ёзиб қўйган ва бу изоҳда айнан унинг компютери IP кодлари сақланиб қолган.\nМана сизга ЭРК партиясидаги уч одам – Муҳаммад Солиҳ, Йўлдош Очилов ва Дўстназар Худойназарнинг демократия ва сўз эркинлиги учун курашаётган бир сайт раҳбарига нисбатан таҳдид ва зўравонликлари. Аслида “Янги Дунё” ЭРк партиясига қарши курашаётгани йўқ. Фақат партия ичидаги айрим кишилар фаолиятларини танқид қилиб туради. Агар ЭРКчилар ўзларини демократман деб ҳисобласалар, инсон ҳуқуқларини ҳурмат қилсалар, танқидга чидамли бўлишлари, ўз хато камчиликларини матбуот ойнасида кўриб, уни тузатишга жидду жаҳд қилишлари керак эмасми?\nҚачонгача, сен менга тегма, мен сенга тегмайман қабилида бамайлихотир яшайверамиз? Қачонгача, дунёга биз демократлармиз, биз ватанимизда демократия қурамиз, деб жар соламизу, аслида амалда уни тескарисини қиламиз?\nЙўлдошвойдан эса ҳанузгача дарак бўлмади.\nThis entry was posted on May 25, 2010 at 12:17 pm and is filed under Do'stnazar Xudoynazarov, Юсуф Расулов, Erk, Muhammad Salih, Yo'ldosh Ochillov.\tYou can follow any responses to this entry through the RSS 2.0 feed. You can skip to the end and leave a response. Pinging is currently not allowed.


Дили бузуқлар фожиаси | Azon.uz - Ахборот-таҳлилий портал\n4047 19:01 26.10.2021\nГапнинг рости, бу ўта жирканч ва дилга ғашлик солувчи мавзу ҳақида ёзишга анчагача қўлим бормай юрди. Аммо теварак-атрофда бунга ўхшаш воқеаларнинг тобора урчиб-кўпайиб бораётгани, жамиятдаги кўзи очиқ кишиларнинг, илм аҳлларининг бундан қаттиқ хавотирга тушаётганларини кўргач, энди бу ҳақда сукут сақлаб туриш ҳам катта хато бўлишини англаб етдим. Хижолатлик ва истиҳолалардан сўнг нохушлик билан бўлса-да, қўлга қалам олишга мажбур бўлдим. Ёзмоқчи бўлаётганим воқеалар инсон зотига номуносиб, разолатга тўла бўлгани учун сиз, муҳтарам ўқувчилардан ҳам узр сўрайман.\nБундан йигирма йилча муқаддам Наманганда чиқадиган бир газетада муҳаррир эдим. Бир куни таҳририятга бир кишидан ғалати мактуб келиб қолди. Уни ёзган киши ҳозиргача қулоққа чалинмаган қалтис ҳолатга тушиб қолгани учун нима қиларини билмай, таҳририятдан маслаҳат сўраган экан. Воқеанинг тафсилотлари шундай эди: мактуб эгасининг ёлғиз қизи икки йилча олдин бир хонадонга келин бўлиб тушган. Бир йил турмуш қилишганидан кейин куёв “пул ишлаб келгани” бошқа юртга кетибди. Уйда куёвнинг сўққабош отаси, мактабда ўқийдиган синглиси ва келинбола қолишибди. Қайнона бўлмиш тўйларидан анча олдин саратон касалидан вафот этган, қайнота “муносиб хотин топилмаяпти” деган баҳонада янги хотин олишни пайсалга солиб келаётган экан. Ўғли хорижга кетганидан кейин кўп ўтмай, қайнота бўлар-бўлмас нарсаларни баҳона қилиб, келиннинг уйига кириб келадиган, у билан суҳбатлашиб ўтирадиган одат чиқарибди. Бошда келин “ёлғиз одам, зерикиб гаплашгани суҳбатдош топа олмай кираётган бўлса керак” деган яхши гумонга боради. Кейинчалик ана шу “беозоргина” суҳбатлар ғалатироқ тус ола бошлайди: қайнота келинига суқланиб қарайдиган, кўпинча қизи мактабдалигида келинга “илмоқли” сўзлар ташлайдиган бўлиб қолади. Шунда ҳам келин бўлаётган ишларга тушунмай, хизматини қилиб юраверади.\nБир куни қайнота ҳеч ким йўқлигида “курагимни бир қашлаб қўйсангиз” деб кириб келади. Ҳеч нарсадан хабарсиз келин қайнотанинг курагини қаший бошлайди. Шунда қайнота ҳарсиллаб-пишиллаб келинига тажовуз қилишга ўтади, уни ўпмоқчи, ҳирсини қондирмоқчи бўлади. Шунда келин “дод” солиб, ҳовлига отилади, дағ-дағ титраганича қайнотани инсофга чақиради. “Агар яна шундай беҳаёлик қилсангиз, уйимга кетиб, ҳаммасини айтиб бераман”, деб қўрқитмоқчи ҳам бўлади. Аммо қайнота бу гаплардан кейин ҳам ақлини топмайди. “Агар ҳозир айтганимга кўнмасанг, эринг келганида сени бир йигит билан тўшакда ушлаб олганимни унга айтиб, шармандангни чиқараман” деган пўписага ўтади. Бу фожиадан боши қотиб қолган қизнинг отаси: “Энди нима қилай, ҳаммасини маҳалласига айтиб, қудамни фош қилайми ёки қизимни тинчгина ажратиб олайми? Эр-хотин шунақанги аҳил яшашадики, ажратиб юборгани ҳам ҳайронман. Индамай кетаверай десам, қудам қизимнинг номини ва иффатини булғаб қўйиши ҳеч гап эмас, шунга маслаҳат беринглар.\nҲаётда биринчи бор дуч келинаётган бу воқеага бошимиз қотиб, нима маслаҳат беришни ҳам билмас эдик. Бунда кимни айблашга ҳам ҳайрон эдик. Ниҳоят маслаҳатлашиб, бу ҳақда мақола ёзишни, “нозик” масалани кўпчиликнинг ҳукмига ҳавола қилишни лозим кўрдик. Мақола ёзилиб, чоп этишга тайёр бўлганида бундан хабар топган бир уламо ишхонамизга келиб, уни газетада чиқармаслигимизни қаттиқ туриб илтимос қилдилар. Қилғиликни қилиб, шарманда бўлишдан қўрққан ўша беномус у кишини бизга воситачиликка юборган бўлса керак, деб тахмин қилиб турувдик, йўқ, гап бошқа ёқда экан. Дин олими “Агар бу нарсани кўпчиликка ҳавола қилсанглар, одамлар орасида, айниқса беномус кимсалар ўртасида “Демак, бундай ифлосликни қилса бўлар экан-да” деган кайфият пайдо бўлиши, хулласи у ёмон ибратга хизмат қилиб қолиши мумкин бўлади, дедилар. Бу маслаҳат жўяли туюлиб, мақолани босишдан воз кечдик.\nБугунга келиб, ўшанда мақолани вақтида босмай, қаттиқ адашганимизни ҳис қилмоқдаман. Сабаби, ўша пайтда бу нарсани овоза қилишда эҳтиёткорлик ва андиша қилиб, яранинг газак олиб кетишига сабабчи бўлиб қолмадикмикин, деган хаёлга ҳам бордик. Гапнинг лўндасини айтадиган бўлсак, бундай ифлос ишлар бугунги кунда анча “илдиз отиш”га улгуриб бўлибди.\n“Бир танишим ўзидан тўрт ёш катта бўлган келинойиси билан хуфёна кўришиб юришибди. “Телеграм”да гаплашиб, гоҳида учрашиб, ўпишиб юришипти. Келинойисининг эри бор, танишимнинг ўзи ҳам оилали. Мен бир-икки насиҳат қилиб гапирсам, «бизлар зино қилмаяпмиз-ку, қилмаймиз ҳам. Шунчаки юрибмиз опа-укадай бўлиб» деб насиҳатимни олмаяпти. Танишим ўз машинасида келинойисини анча-мунча хизматларини қилиб юради, шу орқали булар бир-бирига шундай муомалада бўлиб кетишибди. Илтимос, нима маслаҳат берасизлар, унга буни қандай тушунтирай?”.\n“Хотиним бир йилдан ортиқроқдан буён “Одноклассники”да номаҳрам бир киши билан ёзишма олиб бораётган экан, ҳатто бир неча бор унинг машинасига тушган, уйига бориб учрашган ҳам экан. Лeкин “фаҳш ишга яқинлашмаганман” дeб онасини ўртага қўйиб қасам ичяпти. Нуқул “уни акамдек кўрганман”, дейди. Энди ўзига “ака” топиб олган шундай хотин билан бирга яшаш мумкинми? Олдинлари унга хотиним дeб бошқача, яхши кўз билан қарардим, ҳозир фоҳишани кўраётгандай бўляпман. Нима қилай, ажрашайми ёки ҳаммасини унутиб, турмушимизни давом эттирайми?Маслаҳат беринглар”.\nЮқоридаги катта дард ва ҳасратлар билан берилган саволлардан ҳайратимиз ва нафратимиз совимай туриб, танишлар, ҳамкасблар булардан ҳам даҳшатлироқ воқеаларни сўзлаб беришди. Олдинроқ Самарқандда бир расво одамнинг ўз қизига кўз олайтиргани, кўпдан буён уни зўрлаб юрганини ёзишганида, гапнинг рости, ишонишни ҳам, ишонмасликни ҳам билмай қолган эдик. Яқинда водий туманларидан бирида содир бўлган мана бу воқеа эса ҳар қандай одамнинг ақлини шошириб, ғазабини тошириб қўйиши мумкин: Бир оила балоғатга етган ўғлини уйлатиб, яқин орада яна бир ўғилнинг тўйи борлиги заруратидан чалароқ битган “участка”га янги келин-куёвни кўчириб чиқаришади. Ёш оила олти ойгина ўша ерда ҳаёт кечиргач, куёв пул топиш мақсадида Россияга ишлагани кетади. Келин ҳовлида ёлғиз қолмаслиги учун куёвнинг ўн бешга кирган укасини “пойлоқчилик”ка чиқаришади. Ҳали ёш келинликнинг нашъу намосини суришга улгурмай, эридан ярим йилдаёқ “ажраб қолган” келин бўй етган йигитчани ўзига ўргатиб олади. Улар бир йилча худди эр-хотинлардай яшаб юришади. Бу орада сир очилиб, бундан хабар топган ота ўзини қайга уришни билмай, ҳар томонга зир югуриб қолади. Имомлардан бу қалтис ишнинг шаръий томонини сўрайди, ўғлига хат ёзиб, тез етиб келишини буюради, келинни қийин-қистовга олади. Лекин ғишт қолипидан кўчган, энди бу фожиавий ишни ортига қайтаришнинг имкони қолмаган эди...\nТошкентлик бир йигит эса дадасининг “ахлоқсизлиги” устидан турли ахборот воситаларига ёзишга мажбур бўлиб юрибди. Маълум бўлишича, йигитнинг онаси вафот этганига беш йилча бўлибди. Отанинг уйлантириб қўйиш ҳақидаги таклифлари унинг уч ўғли томонидан ҳанузгача “эшитмай келинмоқда”. Ўғиллар ҳам рози-куя, уларнинг хотинлари бунга тиш-тирноғи билан қарши. Улар эрларини янги келадиган хотиннинг ҳовли-жойга меросхўр бўлиши билан қўрқитишса-да, аслида келинлар нотаниш янги қайнонанинг устларига келишидан ҳадикдалар. Мана шундай “кучли далиллар” сабабли уйлана олмай юрган қайнота охири чидай олмай, олдинига келинларга тегажоқлик қилишни бошлаган. Газ плитаси олдида таом тайёрлаётган бир келинининг ортидан келиб қучоқлаб, кўкрагини ушлашга ҳаракат қилган, бошқасини бир баҳона топиб қучоқлашга уринган, яна бирини тилла тақинчоқлар ваъда қилиб ўзи билан ётишга кўндирмоқчи бўлган. Ўғиллар хотинларининг бу ҳақдаги шикоятларига кулиб қўяқолишган, “хотинсираб қолган бўлсалар керак, парво қилманглар”, деб овутмоқчи бўлишган.\nЎша номард ўғиллар Ислом шариатининг бу борадаги ҳукмларини билишганида турли баҳоналарни рўкач қилмай, оналарининг азаси ўтиши биланоқ отани уйлатиб қўйган бўлишарди.\nАхир, энди элликдан сал ошган соғлом ва кучли эркакнинг шаҳвоний ҳирсини узоқ вақт жиловлаб юриши ўта машаққат-ку! Бугун келинларига тегажоқлик қилаётган қайнота эрта ё индинга уларга нисбатан куч ишлатиб ҳирсини қондиришга уринса ва ҳатто ниятига ҳам етса, ўғиллар қай аҳволга тушишаркин? Шаъни ва иффати булғанган хотинлари билан яшаб кета олишармикин? Улар яшамоқчи бўлишса ҳам, хотинлари уларга ҳаром бўлишини англашармикин? Шарманда бўлган оталари билан муносабатлари қандай кечаркин? Лекин шариат ҳукмини бажаришдан ўз нафслари талабини устун қўяётган бундай ўғиллар ушбу саволларга жавоб беришдан ожизлар.\nМақола эълон қилишга тайёрлаб турганимизда водий шаҳарларининг биридан яна нохуш хабар келиб қолди. Бир киши қизини узатган хонадонда унга тажовуз қилиб, зўрламоқчи бўлган қудасини болта билан чопиб ташламоқчи бўлиб, унга яхшигина тан жароҳати етказибди. “Яхшиямки” дейликми ёки афсус чекайликми, ҳарқалай, ақлини, ҳаёсини, инсофини йўқотган қуда ўлмай қолибди, ҳозир шифохонада эмиш.\nЁш келинлар, баъзан турмуш кўрмаган бокира қизлар ўз ҳирсини жиловлай олмай қолган қайноталари, қайиноға ё қайининилари, ҳатто номаҳрам бегона қариндошларининг ҳирс ва шаҳват тузоғига илинаётган, шаънлари, иффатларини булғаб қўяётган ҳолатлар камайиш ўрнига тобора кўпаяётгани одамни қаттиқ ташвишга соляпти, бунинг аянчли оқибатидан хавотирни кучайтиряпти. Назаримизда, бу нарса кўпчилик унча аҳамият бермаётган одатий ҳолатга айланиб бораётганга ўхшайди. Агар бунинг олдини тез олмасак, эртага бепарволигимизнинг аччиқ “меваси”дан тотиб қолишимиз мумкин. Оқибати эса аянчли бўлади: насл-насаб айнийди, аҳил оилалар бузилади, бегуноҳ болалар етим қолади, гуноҳсиз жувонлар бадном бўлади, ахлоқ инқирозга юз тутади, жамият булғанади. Ахлоқсизлик ва фаҳш ишларга мубтало бўлган жамиятларнинг алал-оқибат ҳалокатга юз тутгани тарихдан яхши маълум.\nГоҳо сайтимизга шундай саволлар билан ҳам мурожаат қилиб қолишади: “Бир келин эрининг ҳурмати юзасидан қайнотасининг белини ёки оёқларини уқалаб, массаж қилиб қўйишида зарар йўқми?”. Бунга жавоб шуки, келинларнинг қайнона ва қайноталар хизматини қилишлари албатта яхши, уларнинг дуоларини олиш бундан ҳам яхши. Лекин баъзи бир хизматлар эр билан аёлнинг ўртасидаги никоҳнинг узилиб кетишга олиб бориши мумкин. Келин массаж қилаётганида ўзининг ёки қайнотанинг шаҳвати қўзғаса, ўша келин ўз эрига ҳаром бўлади. Ёки бошқа бир саволни олиб кўрайлик: “Бир киши ўз келинига тегажоқлик қилиб, унга яқинлик ёки унга олиб борувчи амаллардан бирортасини қилса, келин ўғилга ҳаром бўладими?” Ҳаром бўлганда қандоқ! Агар саволдаги ҳолат ростдан ҳам содир бўлиб, шу ишлардан бирортаси рўй бергани аниқ бўлса, улар ўртасидаги никоҳ узилади, келин ўғилга абадий ҳаром бўлади.\nЖамиятда юз бераётган бу шаҳвоний бузуқликларда кимни айблаш мумкин? Ёшларга ахлоқи ва насиҳати билан ибрат кўрсатиши зарур бўлган, аммо нафси ва ҳирсини жиловлай олмай шармандаси чиқаётган ёши улуғ қайноталарни айблайликми? Ёки ўз оромларини ўйлаб, мол-мулк талашиб, оналари вафотидан кейин ё тузалмас оғир касал бўлиб қолганида оталарини уйлатиб қўйишни пайсалга солаётган ўғилларни танқид қилиш керакмиди? Ёки ҳали қаришга улгурмаган, куч-қуввати жойида бўлган қайноталари, навқирон қайноғалари, бошқа қариндошлари билан қучоқлашиб-ўпишиб кўришаётган, улар ҳузурида тор, юпқа, кўкси очиқ, енгсиз кийимларда атирларини бурқситиб юрган келинларга ҳамма айбни тўнкаб қўяқолайликми? Ёки аёлидан ажраб иложсиз қолган, жинсий ҳаётга эҳтиёжи бор кишиларнинг иккинчи, учинчи хотинни олишларига тиш-тирноғи билан курашаётган айрим маломатчиларни бунда айблаш тўғрироқ бўлармикин? Ёхуд диний илмларни ўрганишга бепарволигимиз, шариат талабларига нописандларча муносабатимиз мана шундай бузуқликларнинг келиб чиқаётганига сабаб эмасмикин? Балки бу расволикларда Аллоҳ берган ризққа кўнмай, орзу-ҳавас илинжида ёш хотинини узоқ муддатга ташлаб, пул ишлагани кетаётган, ўзи эса шаҳватини ҳаром йўллар билан қондириб юрган нодон кимсаларни айбли деб ҳисоблайликми? Ёки интернет сайтларини эгаллаб олган фаҳш лавҳалар, ёзувлар минг йиллардан буён ҳаё ва одобда бошқаларга намуна бўлиб келаётган халқимиз хонадонига бемалол кириб келаётгани барча фожиаларнинг бошимикин?\nДин илмларидан бехабарлик, исломий ахлоқдан узилиб қолганлик айрим кимсаларни мана шундай ифлос ишларни бемалол қилишга бошлаб боради. Ҳолбуки, Расулуллоҳ соллаллоҳу алайҳи васаллам мўмина-муслима аёлларнинг бегона эркак билан, ҳатто эркак қариндоши билан ҳам ёлғиз қолишини ман қилганлар. Фақат ёнида маҳрами бўлсагина, бошқалар билан бир жойда турса бўлади. Имом Термизий Жобир ибн Абдуллоҳ розияллоҳу анҳудан ривоят қилган ҳадисда Набий соллаллоҳу алайҳи васаллам: «Эри йўқлигида аёлларнинг олдига кирманглар, чунки шайтон ҳар бирингизнинг қонингизда юради», деганлар; Жобир ибн Абдуллоҳ розияллоҳу анҳудан ривоят қилинган ҳадисда эса Пайғамбар соллаллоҳу алайҳи васаллам: «Ким Аллоҳга ва охират кунига иймон келтирган бўлса, маҳрами йўқ аёл билан холи қолмасин, акс ҳолда учинчилари шайтон бўлади», деганлар (Аҳмад ривоят қилган).\nАгар номаҳрам эркак ва аёл бирга қолсалар, ҳеч бўлмаганда, бошқаларда шубҳа туғилади, турли гап-сўзлар кўпаяди. Бу эса Пайғамбар алайҳиссаломнинг покиза завжалари Оиша розияллоҳу анҳу учраган “ифк (туҳмат) ҳодисаси” каби мусибатларга олиб келади. Расулуллоҳ соллаллоҳу алайҳи васалламнинг ўзлари ҳам бу масалада жуда ҳушёр бўлганлар.\nИмом Шамсуддин Заҳабийнинг “Гуноҳи кабиралар” (Улкан гуноҳлар) китобида ёзилишича, ким оилали аёл билан зино қилса, уларнинг ҳар иккисига қабрда бутун ислом умматига бериладиган азобнинг ярми берилади. Қиёматда эса Аллоҳ таоло аёлнинг эри фойдасига ҳукм қилади.Мазкур ҳолат эр бу ишдан бехабар бўлган тақдирда рўй беради. Агар эрнинг хабари бўлса-ю, сукут сақласа, эътибор бермаса, Аллоҳ унга жаннатни ҳаром қилади. Чунки Аллоҳ таоло жаннат дарвозасига: «Сен даюсга ҳаромсан» деб ёзиб қўйган. Аҳли оиласининг фаҳш-бузуқлик қилишини билатуриб, сукут сақлайдиган ва рашк-ор қилмайдиган кимса даюс ҳисобланади.\nҚайнини келин олдига ёнида эри йўқлигида кирса, эр-хотин муносабатлари бузилиши мумкин. Чунки ҳар қандай эр ўзи билан хотини ўртасидаги сирларидан биронта қариндошининг ҳам огоҳ бўлишини истамайди. Бунинг устига акасининг хотини билан зинода қўлга тушган укалар оз эмас. Шунга ўхшаш бошқа номаҳрам қариндошлар ҳам шаънларини булғаб, юз кўрмас бўлиб кетишгани ҳам рост гап. Шунинг учун зинҳор ва зинҳор ушбу ҳадиси шарифга хилоф қилмаслик керак. Бунинг учун кимнингдир бу шаръий амрни тарк этгани туфайли зино қилиб қўйгани ёки шубҳага қолиб, бир оила бузилган бўлиши шарт эмас. Шариатда бир ҳукм жорий бўлганми, демак, мўмин-мусулмон киши суриштириб ўтирмай, унга амал қилиши шарт.\nЭр томондан эркак қариндошларнинг келин билан муносабати шариат доирасида, ўта эҳтиёткорлик ва тўла ҳушёрлик билан бўлиши лозим. Хотин томондан аёл қариндошларнинг куёв билан муносабатлари ҳам худди шу кабидир. Аканинг хотини ё хотиннинг синглиси ва шунга ўхшаганлар бир-бирларига маҳрам эмас. Кишининг улар билан тортинмай, эркин муомала қилиши ножоиз. Аёлларга ҳам шундай талаблар қўйилади. Улар бир-бирларига бегоналик, ўрталарида маҳрамлик мутлақо йўқлиги ҳукмидан келиб чиқиб муомала қилишлари лозим. Акс ҳолда оқибат жуда хатарли бўлади.\nБуларнинг барчаси жамиятда беҳаёлик, шаҳвоний бузуқлик, фаҳш гап-сўзлар, жинсий ахлоқсизлик ва зино тарқалишининг олдини оладиган чоралардир. Ушбу илоҳий тадбирларга бандалар чин ихлос билан амал қилган тақдирдагина жамият мазкур ифлосликлар ва ижтимоий касалликлардан пок, холи бўлади. Энг даҳшатлиси, бундай фаҳш ишларга бепарволик жамиятда зинонинг урчишига сабаб бўлади. Тарихдан маълумки, қай бир жамиятда зино кўпайса, ўша жамият ёки юрт инсон ақли бовар қилмайдиган бало-офатларга гирифтор бўлади.\nУстозимиз шайх Муҳаммад Содиқ Муҳаммад Юсуф раҳимаҳуллоҳнинг ёзишларича, «Зино эркак кишининг ўз никоҳида бўлмаган аёл билан жинсий алоқа қилишидир». Худди шу маънода зино барча жамиятларда ахлоқий жиҳатдан разилат, диний жиҳатдан гуноҳ, ижтимоий жиҳатдан номуссизлик саналади. Бу умумий қоидадан фақат инсонийлигини йўқотган жамиятларгина четга чиққанлар. Чунки соф инсоний табиат ҳеч қачон зинони яхшилик сифатида қабул қила олмайди. Агар одамларга шаҳватларини тартибсиз ҳолда, хоҳлаган йўл билан қондираверишларига ижозат берилса, тезда инсоният ва унинг маданияти, маънавияти ҳалокатга учрайди. Агар инсон оилавий ҳаётнинг масъулияти, оғирликлари ва машаққатларини бўйнига олмай, фақат шаҳватини қондиришга ҳаракат қиладиган бўлса, ундан ҳеч қачон бола тарбиялашда, оилада ва жамиятда бирор фойдали ишни кутиб бўлмайди. Бундай кишилар бир лаҳзалик шаҳватини қондириш учун ҳамма нарсани қурбон қилишга тайёрдирлар. Шунинг учун ҳам улар ҳар қандай оғир жазога лойиқдир”.\nШу билан бирга, динимиз зинога олиб борадиган барча йўлларни беркитади. Ислом шариати ҳукми бўйича эркак кишининг аёлларнинг йўлини тўсиши, тегажоқлик қилиши, гап отиши у ёқда турсин, пинҳона назар солиши ҳам ҳаром ва хиёнат ҳисобланади. Ўзининг маҳрамлари билан зино қилган одам динимизда қаттиқ таъқиб қилинади. Имом Абу Ҳанифа: «Бундай кишиларга зинокорнинг жазоси берилади. Агар маҳрамини никоҳлаб олган бўлса, аламли азоб билан азобланади», деганлар.\nДинимиз одамларни бузуқ, фаҳш ишлардан қаттиқ қайтаришининг асосий сабаби кишилик жамиятини поклаш, инсон наслини ҳимоялаш ва бузуқликлар туфайли Аллоҳнинг турли бало-офатлари, азоби келишидан огоҳлантиришдир. Агар қай бир жамиятда фаҳш ишлар содир бўлсаю, бошқалар бунга томошабин бўлиб турса, “ҳўлу қуруқ баробар” деганларидай, бало ёппасига келади. Шунинг учун аҳли донишлар инсонларни бундай бузуқликлардан қайтаришган, оқибатининг хунук бўлиши ҳақида тинмай огоҳлантиришган. Улуғ саҳобийлардан Муоз ибн Жабалнинг шундай сўзлари бор: “Очлик ва қийинчилик фитнаси билан имтиҳон қилиндингиз, сабр этдингиз. Мўл-кўлчилик фитнаси билан ҳам синаласизлар. Мен сизларнинг аёллар фитнасига учрашингиздан кўпроқ хавотирдаман”. “Боланинг ёши ўнга яқинлашганида номаҳрам аёллар ёнида ўтириши мумкин эмаслигини англатинг”, деб ёзган улуғ шоир Саъдий Шерозий. “Дили бузуқ, ўзгаларнинг покдомон ва иффатли қиз-жувонларига кўз олайтирувчи нопок кишилар ҳақиқий разил ва ифлос кишилардир” деган экан донишмандлардан бири Муҳаммад Жавҳар Заминдор.\nБу огоҳлантиришлар бугунги кунимизда айниқса долзарб бўлиб қоляпти.\nАҳмад Муҳаммад раҳимаҳуллоҳ\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 03-07/6341-сонли рухсати билан чоп этилди.\nМахсус Долзарб Наманган\n383 22:05 24.01.2022\n703 21:05 24.01.2022\n452 20:10 24.01.2022\n238 19:30 24.01.2022\n960 19:00 24.01.2022\n1070 18:30 24.01.2022


23 октябр 2021, Тошкент вақти: 16:08\n"Санъаткорнинг асарини ҳақорат ва туҳмат деб айтиш бу абсурд бир ҳолатдир"¸ дейишмоқда Умида Аҳмедова ҳимоясига чиққан унинг ҳамкасблари.\nЎзбекистонлик таниқли фототасвирчи ва кинооператор Умида Аҳмедова ўзбек халқига нисбатан туҳмат ва ҳақоратда айблангани ҳақида айтган эдик.\nБундай айбловга ¸ Аҳмедованинг мамлакат чекка қишлоқларида яшовчи оддий ўзбеклар турмуши акс этган сурат ва фильмлари асос қилиб олинмоқда.\nУмида Аҳмедованинг жиноий ишга асос бўлаëтган китоби муқоваси.\nТергов маълумотига кўра¸ Умида Аҳмедова суратга олган тасвирлардан жамланган “Аëл ва эркак - тонгдан шомгача” фотоалбоми¸ “Эркак ва аëл: урф-одатлар” ва “Бокиралик юки” ҳужжатли фильмлари Ўзбекистон Ахборот агентлиги томонидан Ўзбекистон воқелигига туҳмат дея топилган.\nТошкент шаҳар прокуратураси бу юзадан жиноий иши очиб¸ Умида Аҳмедовани тергов қила бошлаган.\n12 декабр куни жиноий ишнинг Тошкент шаҳар Миробод тумани Ички ишлар бошқармаси томонидан кўриб чиқила бошлангани баробарида Умида Аҳмедованинг хавфли жиноятчи сифатида қидирувга берилгани маълум бўлди.\nЎзбек халқига туҳмат ва ҳақоратда айбланаëтган кинооператор Умида Аҳмедова ўзининг хавфли жиноятчи сифатида қидирувга берилганини 30 декабр куни билди.\n- Қидирувга бериб юборибди. Ҳайрон қолдим нимага мен қидирувда бўламан деб¸ дейди Умида Аҳмедова.\nМиробод туман ИИБнинг ўта оғир жиноятчиларни қидириб¸ қўлга олиш билан шуғулланадиган зобити Абдунор Ўтамишов кинотасвирчи Умида Аҳмедовани қидиришга жалб қилинган.\n- Қидирувга бериб юборган. Қидирув бўлимидан одам келиб¸ мен йўғимда 30 декабрда келсин¸ деб повесткани ташлаб кетган¸ дейди Умида Аҳмедова.\n30 декабр куни янги йил арафасида ҳамма байрам тараддудида бўлган бир пайтда¸ Умида Аҳмедова адвокат ҳамроҳлигида Фитрат кўчасида жойлашган мелисахона йўлагида сарғайиб ўтирди.\nУмида Аҳмедова: Адвокат билан бирга бордик. Шу. Терговчи билан ҳали қайта учрашмадик. Агар мен икки-уч марта повестка олиб туриб бормаган бўлганимда¸ мен агар билганимда сразу чопиб борган бўлармидим. Мен энди айбдор эканман¸ деб юраверганманда.\nОзодлик: Швейцария элчихонаси сиз билан боғландими¸ ҳол-аҳвол сўрадими?\nУмида Аҳмедова: Швейцария элчихонасида мен билан бирга ишлаган одамлар йўқда. Янги келган элчининг бунақа нарсалардан хабари ҳам йўқ. У пайтдагилар ҳозир бошқа мамлакатларга кетган. Кристина Марти деган аëл бўлган.\nОзодлик: Элеонора Файзуллаевачи?\n- У шаҳарда ҳам бўлмаса керак¸ дейди Умида Аҳмедова.\nЭслатиб ўтамиз¸ 13 декабр куни Умида Аҳмедовага нисбатан Ўзбекистон жазо қонунининг 139 ва 140- моддаларига биноан жиноят иши қўзғатилган эди.\nТерговчи Нодир Аҳмаджоновнинг Озодликка айтишича¸ Умида Аҳмедова суратга олган тасвирлардан жамланган “Аëл ва эркак - тонгдан шомгача” фотоалбоми¸ “Эркак ва аëл: урф-одатлар” ва “Бокиралик юки” ҳужжатли фильмлари Ўзбекистон Ахборот агентлиги томонидан Ўзбекистон воқелигига туҳмат дея топилган.\nУмида Аҳмедовага келган дастлабки чақирув қоғозида унинг гувоҳ сифатида сўроққа таклиф қилингани айтилган.\n- Туҳмат билан ҳақорат бўйича шаҳар прокуратураси берган. Экспертиза у ëзган китобни ўрганиб чиққан ва хулосалар берган. Бу китоб “туҳмат ва ҳақорат”ни билдиради¸ деган маънода беришганда. Даъвогар Ўзбекистон Ахборот ва коммуникация агентлиги. Улар шаҳар прокуратурасига “Мана бу китобларни бизлар ўрганиб чиқдик. Ичида нето гаплар бор. Нето маънони билдиради” деб хат билан чиққан. Шаҳар прокуратураси ишни қўзғатган¸ дейди Нодир Аҳмаджонов.\nДемак¸ Умида Аҳмедовага қарши жиноят иши Ўзбекистон Ахборот ва коммуникация агентлигининг хулосасига асосланган. Умида Аҳмедова ҳали хулосани кўрмаганлигини¸ фақат имзо қўйганлардан бирининг исмини билишини айтади.\n- Қўлимда ҳали ҳеч нарса йўқ. Биз “Бокиралик юки” масаласида жанжал бўлганда "Ўзбеккино"дан сўраб кўрган эдик. Менимча¸ бу ерда кинони экспертиза қилиб берган одам киномунаққид Ҳамидулла Акбаров. Эшитишимизча¸ шу одам қилган¸ дейди Умида Аҳмедова.\nЎзбекистонлик таниқли киномунаққид¸ доктор Ҳамидулла Акбаровга қўнғироқ қилдик.\nҲамидулла Акбаров: Бу ерда "Ўзбеккино"нинг ўзининг низомлари бор. Ўшанга қараб кўрилган.\nОзодлик: Энди бу кино юзасидан жиноят иши қўзғатилибди ва Умида Аҳмедова туҳмат ҳамда ҳақоратда айбланаяпти. Бирор-бир санъат асарини ëки фотоаппарат туширган тасвирни ҳақорат дейиш¸ ҳозирги замонда мумкин бўлмаса керак.\nҲамидулла Акбаров: Йўқ¸ унақа гаплар эмас у. Билмадим сизнинг касбингиз қанақа. Менимча¸ сиз ўқимагансиз. Мен университтда дарс бераман. Шахсан мендан фикр сўрайдиган бўлса¸ мен айтаманки¸ мен буни ўзбек аëлига ва ўзбек қизларига туҳматнинг ўзгинаси деб биламан. Суд-пудларини мен сиздан биринчи марта эшитаяпман. Ким судга берганини билмайман. Кечирасизу¸ ўзбекнинг қизлигини сақлаб юриши юк бўлармиш. Қанақа ахмоқ гап бу? Мен ўша қилган одамларнинг юзига айтардим лекин. Ўта кетган туҳмат ва ўзбекни камситиш. Ўзбеклар ибоси¸ бокиралиги билан фахрланади. Менинг фикрим шундай.\nОзодлик: Сиз ўша кинони кўрдингиз-а?\n- Ҳа¸ кўрдим. Анча бўлди унга¸ дейди Ҳамидулла Акбаров.\nШундай қилиб¸ Ҳамидулла Акбаров Умида Аҳмедова суратга олган "Бокиралик юки" фильмини ўзбек воқелигага туҳмат¸ дея атади.\nУмида Аҳмедова ҳимоясига қалққан қирғизистонлик киномунаққид Мирсужўан Намазалиев тошкентлик мунаққид фикрига қўшилмайди.\n- Кинооператор Умида Аҳмедова жамиятдаги бор муаммони ҳужжатли кино воситасида кўрсатди. Ҳеч ким бу муаммонинг йўқлигини айта олмайди. Санъаткорнинг вазифаси ҳам шу¸ воқеликка жамоат назарини қаратиш. Шу ўринда мен Ҳамидулла Акбаров фикрларига қўшилмайман. Санъаткорнинг асарини ҳақорат ва туҳмат деб айтиш бу абсурд бир ҳолат¸ дейди қирғизистонлик киномунаққид.\nАйни пайтда дунëдаги 400 дан ортиқ ëзувчи¸ журналист¸ киноактëр ва рассомлар Умида Аҳмедова ҳимоясига ëзилган мактубни имзолашди.\nРус ëзувчиси Андрей Битов¸ қозоқ рассоми Элбўсин Мелдибеков¸ америкалик санъатшунос Ҳен-Гил Хан имзолари билан ëнма ëн Ўзбекистонда яшаëтган санъаткорлар дизайнер Лола Сайфий¸ кино актëри Сайдулла Молдахонов¸ рассом Темур Аҳмедовлар ҳам бор.\nҚандай қилиб фотоаппарат объективига тушган тасвирни туҳмат деб аташ мумкин¸ буни ҳеч тушуна олмайман¸ дейди тошкентлик рассом Темур Аҳмедов.\n- Шунақа қатағон даврлар келибди¸ шекилли. Наҳотки эл юзига ойна тутган одамни жиноятчи десак? Бу ҳеч бир чорчўпга сиғмайди. Мен Умидани яхши биламан ва у суратга олган тасвирлар санъат асарларидир. Санъатсиз ҳаëт эса ваҳшийликдир¸ дейди Темур Аҳмедов.


Қирғизистонда 6 октябрдан 1-6 синф ўқувчилари одатдагидек дарс машғулотларини бошлайди\n6 октябрдан бошлаб умумий таълим муассасаларининг 1-6 синф ўқувчилари одатдагидек ўқишни бошлайдилар. Ушбу қарор Республика тезкор штабининг йиғилишида қабул қилинди, деб хабар беради ҳукумат матбуот хизмати.\nҚарорга кўра, ўқув жараёнини одатдагидек давом эттириш учун санитария-гигиена меъёрларига риоя қилиш аниқ ёзилган махсус алгоритм ишлаб чиқилган. Ўқитувчиларнинг ҳарорати ҳар куни ўлчанади ва ниқоб тақиш режимига сўзсиз амал қилинади. Бундан ташқари, ўқитувчилардан барча оила аъзоларининг соғлиғи тўғрисида анкетани тўлдиришлари талаб қилинади.\n«Таълим жараёнини тиклашдан олдин мактабнинг барча бинолари маълум миқдордаги концентратлар ёрдамида дезинфекция қилинади. Бундан ташқари, дарслар орасидаги танаффусларда хоналар вентиляция қилинади. Ўқитувчилар ва ўқувчиларнинг соғлиғи тиббиёт ходимлари томонидан назорат қилинади. Синф парталари ўқувчилар орасидаги масофани сақлашни ҳисобга олган ҳолда жойлаштирилади, барча ўқитувчилар ва ўқувчилар дезинфекцияловчи воситалар билан таъминланади. Шу билан бирга, таълим муассасаларида маданий-кўнгилочар тадбирларни ўтказиш тақиқланган ва ташриф буюрувчиларнинг, шу жумладан ота-оналарнинг киришига чеклов ўрнатилган», — дейилади хабарда.\nАлгоритмга кўра, ўқувчиларнинг умумий сони 200 нафаргача бўлган мактабларда ўқув жараёнини ташкил этиш талаблари одатдагидек жадвал ва ўқув режасига мувофиқ белгиланади. Агар маълум мактабнинг ўқувчилари сони 350 тагача бўлса, алгоритмга мувофиқ ўқув жараёни мослашувчан жадвал ва ўқув режаси асосида амалга оширилади. «Масалан, турли синфлардаги дарслар ва танаффуслар ҳар хил вақтда бошланади. Яъни, 1-2 синф ўқувчилари учун дарсларни соат 8.00 да, 3-4 синф ўқувчилари учун соат 8.30 да ва ундан кейин ортиб борувчи вақт оралиғида бошлаш тавсия этилади. Агар мактабнинг ўқувчилари сони 500 тагача бўлса, дарс жадвали ва ўқув режаси қуйидагича тузилади: 1, 2, 3 синфлар биринчи сменада; 4,5,6 синфлар - иккинчи сменада ўқийдилар. Шу билан бирга, ўқувчиларнинг нонушта учун ошхоналарга боришида ҳам сменаларни жорий этиш муҳимдир», - дея таъкидлади Республика штаби.\nЭслатиб ўтамиз, коронавирус инфекцияси тарқалиши хавфи туфайли Қирғизистонда 16 мартдан бошлаб мактаблар ва олий таълим муассасаларида карантин эълон қилинди. Талаба ва мактаб ўқувчиларининг дарслари онлайн таълимга ўтказилди. Сентябрь ойидан анъанавий машғулотларни фақатгина 1 синф ўқувчилари бошлади.


Питер Хюистра: "Апрель ойида бизни оғир ўйинлар кутмоқда. Кучли рақиблар билан ўйинларда барча футболчиларга имконият берилади" / CHAMPIONAT.asia\nПитер Хюистра: "Апрель ойида бизни оғир ўйинлар кутмоқда. Кучли рақиблар билан ўйинларда барча футболчиларга имконият берилади"\n02 апр 21:40\nТеглар : "Пахтакор"Питер Хюистра\nТошкентнинг "Пахтакор" клуби Суперлиганинг тўртинчи турида ўз майдонида "Металлург"ни қабул қилди (2:1). Ушбу учрашувдан сўнг мезбонлар бош мураббийи Питер Хюистра фикрларини билдириб ўтди.\n"Биринчи бўлимни яхши ўтказдик. Рақибда деярли голдан ташқари деярли бошқа вазият бўлгани йўқ. Иккинчи бўлимда қизил карточка олганимизга қарамасдан, ғалабани сақлаб қолдик", – Питер Хюистра.\n- ОЧЛда битта таркиб билан ҳаракат қилиш қийин. Захирадагилар олдиндаги масъулиятли ўйинларга тайёрми?\n- Апрель ойида бизни катта ва қийин учрашувлар кутмоқда. Кучли рақиблар билан ўйинларда барча футболчиларга имконият берилади. Ёш футболчилардан айримлари ўзларини кўрсатиб улгуришди. ОЧЛ уларга тажрибаларини ошириш учун ажойиб имконият.\n- Ўйин давомида футболчилар ҳам, сизда ҳам асабийлик кузатилди. Унинг кетидан қизил карточка. Ўтган йили ОЧЛда шундай ҳолатлар панд берганди. Бунинг устида иш олиб бориляптими?\n- Бу яхши эмас. Қизил карточкалар, асабий ҳолат кузатиладиган ўйинларда эҳтиёткор бўлиш керак. Кримец қизил олган вазиятда оддий ўйин ҳолати эди. Ўтган йили ОЧЛда иккита қизил карточка олганимиз ёдимда. Мана шундай вазиятлар ўзига хос сабоқ бўлади.\n- Шогирдларингизни ўйинига баҳо берсангиз. Футболчилар кучини сақлаб ўйнагандек кўринди...\n- Жамоам яхши ўйин кўрсатди. Рақиб яхши прессинг қилди, тактик жиҳатдан ақлли ҳаракат қилди. Ўйиндан қониқдим. Захирадан майдонга тушганлар ҳам яхши таассурот қолдирди. Ҳар доим ҳаракатда бўлишимиз керак. Биз бундан анча яхшироқ ўйнай оламиз.\nЭшитдик-да! "Пахтакор" Матични олиб келмоқчи 36


Ҳиндлардан яна бир шедевр: “Супер 30” » JIZZAXCITY.UZ - Жиззах ахборот портали\nҲиндлардан яна бир шедевр: “Супер 30”\n10:11, 29 сентябрь 2019\nБарибир ҳиндларга беш кетаман. Аввал ҳам айтганман, бундан кейин ҳам такрорлашдан чарчамайман. Улар ҳаётий фильмлар олишда 1000 поғона юқори биздан. Кеча “Менинг юртим” телеканалида 2019 йилнинг энг шов-шувли фильми намойиш этилди. “Супер 30”фильми ўз касбининг фидоийси ўқитувчи ҳақида. Мен шу пайтгача бунақа таъсирли кино кўрмаганман.\nФильмлар кўп, лекин айнан ўқитувчиликнинг машаққати, унинг шарафи ҳақидаги ҳаётий фильмлар жуда кам. Билганим америкалик ўқитувчи Рон Кларк ҳақида ишланган ҳаётий фильм. Тўғри бошқа фильмлар ҳам бор, фақат улар унчалик ёдимда қолмаган. Рон Кларк АҚШдаги маҳаллий мактаблардан бирида ўзлаштириши қолоқ бўлган синфни қабул қилиб олади ҳамда машаққатли меҳнат эвазига якунда ўша синфдаги ўқувчилар билан кўплаб муваффақиятларга эришади. У бугунги кунда “Рон Кларк академияси”га асос солган. Ушбу академия талабалари ноодатий, лекин замонавий ўқув режалари асосида дарс ўтишади.\n“Супер 30” фильми эса машҳур математик Ананд Кумар ҳақида. У Патнада ёшлар учун ўқув маркази очади. Таниқли ўқув муассасаси асосида у давлат томонидан тақдим этиладиган таълимни ололмаган кам таъминланган оилалар фарзандлари учун мактаб очди. Уларнинг муваффақиятли машғулотлари учун у махсус “Супер 30” дастурини ишлаб чиқди. У ўз фаолиятини кўп йиллар олдин оддий бир оила фарзанди сифатида бошлаган ва турли ноҳақликлар сабабли ушбу муҳим мақсадни кўзлаган ҳолда иш бошлаган.\nЎзига яраша қийинчиликлар билан бошланган иш дастлабки йилдаёқ ўз натижасини берди. Гуруҳдаги 30 нафар ўқувчининг барчаси Ҳиндистон технология иститутининг талабасига айланади. Бугунги кунда ҳам Ананд Кумарнинг махсус мактаби фаолиятини давом эттирмоқда.\nХуллас ҳиндлардан яна бир шедеврни томоша қилинг. Тавсия этаман фильмнинг энг якуни жуда таъсирли чиққан. Ҳатто кўзга бир томчи ёш ҳам келиши мумкин. Энг эътиборлиси у ҳаётий реал воқеалар асосида тасвирга олинган.\n1 октябрь ўқитувчи ва мураббийлар куни муборак бўлсин!


Толибон яна талофот кўрди\nАҚШнинг Афғонистондаги қўшинлари қўмондонлиги Ҳелманд вилоятида рўй берган тўқнашувларда 30га яқин жангари ўлдирилганини эълон қилди.\nҲарбийларнинг билдиришича, жангарилар билан тўқнашувлар Ҳелманд вилоятининг Герешк туманида рўй берган.\nПайшанба куни Ҳелманд вилоятида йўл четига ўрнатилган бомба портлаши оқибатида беш киши, жумладан, таниқли депутат Дод Маҳаммадхон нобуд бўлди.\nУшбу хуруж учун масъулиятни толибон ҳаракати ўз зиммасига олди.\nШунингдек, пайшанба куни мазкур вилоятда рўй берган отишмаларда халқаро кучларнинг бир аскари ҳам нобуд бўлгани эълон қилинди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Николь Кидман: «Йўқ» дейишдан аввал 20 сония тин олинг»\t10:04, 26 октябрь\tНиколь Кидман кино оламида орзу қилиш мумкин бўлган барча нарсага эришди. Актрисанинг бошқа «юлдуз»лардан фарқи шундаки, у нафақат миллионлаб томошабинлар меҳрини қозониши аниқ бўлган лойиҳаларда, балки унчалик таниқли бўлмаган режиссёрларнинг камҳарж картиналарида ҳам иштирок этаверади. Кидманинг айтишича, унга буюк режиссёр Стэнли Кубрикнинг гаплари дарс бўлган экан: «Ҳеч қачон янги ғояларни, ноодатий вазиятларни рад этманг». Болалик\nНиколь Кидман Гавайи штатининг пойтахти Гонолулуда 1967 йилнинг 20 июнь куни туғилган. Никольнинг ота-онаси бутун умрларини Австралияда ўтказишган. Отаси Энтони Дэвид Кидман биохимик бўлиб, АҚШдаги кўплаб илмий марказларда фаолият юритарди. Николь уч ёшга кирганида улар Вашингтондан яна Австралияга кўчиб кетишди. Ва у ерда Никольнинг синглиси – ҳозирда журналист сифатида фаолият юритаётган Антония дунёга келади. Николь ёшлигидан ижодий салоҳияти баланд эканини намоён қила бошлаганди, уч ёшидан балет билан шуғулланар, мусиқа сабоқлари олар, 10 ёшидан эса драма тўгарагига бориб, ёшлар театрларида қатнаша бошлади. 14 ёшида Николь илк бора телефильмда кичикроқ роль ўйнади, сўнгра сериалларга таклиф эта бошлашди. Мактаб даврини эсларкан, актриса жуда тортинчоқ бўлганини тан олади. Ҳатто, гапирганида бироз дудуқланарди ҳам. Муҳим қарор\nТушкун кайфиятда нега кўп овқат еймиз?\tИшлайдиган келинлар диққатига: уйдаги гап остона «ҳатла»масин!\tЮздаги ҳуснбузарларнинг сабабчилари\tЗамонамиз алплари қандай бўлиши керак?\tЖамила Ғофурова: “Орзуларимиз амалга ошишида Юртимизни тўғри танланган Президент бошқариши муҳим”\tСевара Солиева: “Тўрт номзод ичидан энг муносибига овоз бердим”\tОтправить


12 ДАВЛАТ ТИББИЁТ МУАССАСАСИ ХУСУСИЙЛАШТИРИЛАДИ\nOldingi maqola ОЁҚ ЯЛАНГ ЮРИШ ФОЙДАЛИ, БИРОҚ\nKeyingi maqola РАВШАН НИГОҲДА - МУНАВВАР ОЛАМ\nКелгусида хусусийлаштириш мақсадида вилоятимизда фаолият кўрсатаётган 12 та давлат тиббиёт ташкилотининг давлат активлари савдоларда сотилиши йўлга қўйилади. Муҳим жиҳати, мазкур муассасаларнинг фаолият тури 10 йил мобайнида сақлаб қолинади. Бу ҳақда давлатимиз раҳбарининг жорий йил 29 сентябрдаги “Соғлиқни сақлаш соҳасида хусусий секторни ривожлантириш мақсадида давлат активларини сотиш борасидаги қўшимча чора-тадбирлар тўғрисида”ги қарорида сўз боради. Эътиборлиси, бу ишлар Президентимизнинг 2017 йил 1 апрелдаги “Соғлиқни сақлаш соҳасида хусусий секторни янада ривожлантириш чора-тадбирлари тўғрисида”ги қарори ижросини таъминлаш юзасидан амалга оширилмоқда. Бундан хусусий тиббиёт ташкилотлари фаолиятини рағбатлантириш, самарасиз фаолият юритаётган давлат тиббиёт ташкилотларини хусусийлаштириш, хусусий тиббий хизматлар секторини кенгайтириш мақсади кўзланган.\nҚарорга мувофиқ, бугунги кунда самарасиз иш олиб бораётган давлат тиббиёт ташкилотларининг давлат активларини хусусийлаштириш тартибида, хусусий тиббий хизматлар улушини янада кўпайтириш учун тадбиркорлик субъектларига сотиш кўзда тутилмоқда. Савдо шартларига кўра, қатнашчиларнинг таклифлари бир хил бўлган ҳолларда давлат активлари хусусийлаштириш тартибида сотилаётган давлат тиббиёт ташкилоти меҳнат жамоасининг аъзоси бўлган савдо иштирокчисига афзаллик, яъни устунлик берилиши таъкидланади.\nКелгусида давлат тиббиёт ташкилоти негизида барпо этиладиган, замонавий тиббиёт хизматлари кўрсатувчи хусусий муассасада мавжуд иш жойлари сақлаб қолиниши лозим бўлади.\nҚарорда келтирилган иловага кўра, вилоятимиздаги хусусийлаштириладиган давлат тиббиёт ташкилотининг 2 таси Шаҳрисабз туманида жойлашган. Ушбу ҳудуддаги 2-вилоят офтальмология шифохонаси, Шаҳрисабз туман 1-стоматология поликлиникасининг давлат активлари тадбиркорларга сотилади. Шунингдек, Қарши шаҳридаги вилоят тиббий ташхис маркази, Қамаши туманидаги вилоят физиотерапия шифохонаси ҳамда Касби, Китоб, Қамаши, Чироқчи, Қарши, Косон ва Яккабоғ туманлари стоматология поликлиникалари хусусий сектор вакиллари қўлига ўтади. Уларда ҳозирги фаолият туридан келиб чиқиб, замонавий тиббий хизматлар кўрсатиш йўлга қўйилади.


Тожикистонда Навоий ва Жомий ҳақидаги фильм сценарийси тақдим этилди - Darakchi\nМАДАНИЯТ 15.01.2022, 16:33\nКеча, 14 январь куни Душанбеда ўзбек ва тожик адабиётининг буюк намояндалари Абдураҳмон Жомий ва Алишер Навоий ҳақидаги фильм сценарийсининг тақдимоти бўлиб ўтди. Фильм концепцияси ижодий гуруҳ томонидан тасдиқланиб, бу икки сиймонинг ижоди киноижодкорларнинг эътиборини ўзига жалб этди. Кинокартина сюжети "Иккинчи Ренессанс" даврини қамраб олади. Суратга олиш ишлари икки буюк шоир ҳаётида муҳим ўрин тутган жойларда олиб борилади.\n“Бизга шундай таклиф берилдики, унга кўра икки давлат киноижодкорлари бирлашиши ва нафақат мамлакатларимиз ва халқларимизнинг тарихий муштараклигини, балки икки қардош халқлар ўртасидаги дўстлик ғоясини тарғиб қилишга хизмат этувчи кинокартина яратиши керак”, - деди кинорежиссёр Фурқат Усмонов.\n“Кинокартина тарихга, тарихий фактларга асосланиши лозим. Икки буюк шоир билан боғлиқ воқеалар барчага маълум. Шунинг учун олдимизга қўйилган вазифа жуда ҳам мураккаб. Драматургик ва кинематографик фантазиядан ташқари, тарихий ҳақиқатни ҳам эътиборга олиш лозим, - деди Тожикистон Киноижодкорлари уюшмаси раиси, “Жомий ва Навоий” фильми сценарий муаллифи Сафар Хақдодов.\nУшбу фильм Ўзбекистон ва Тожикистон маданий ҳаётида 30 йил ичида ҳамкорликда амалга оширилаётган илк лойиҳа ҳисобланади.\nДунёнинг 17 мамлакатида китоблари чоп этилган ўзбек шоираси ҳақида ҳужжатли фильм олинди\n“Ипак йўлида” қисқа метражли фильми яна иккита кинофестивалда ғолиб бўлди\nЭртага Киночилар уйида "Муҳаббат баҳори" фильми премьера қилинади


Жасур Умиров севганини романтик учрашувга қаерга таклиф қилишини айтди - 29 Марта 2018 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2018 » Март » 29 » Жасур Умиров севганини романтик учрашувга қаерга таклиф қилишини айтди\nСанъат оламида фаол ижод қилиб келаётган Жасур Умиров ҳақида ўқиш унинг мухлисларига ҳар доим қизиқ. Ишонамизки, галдаги суҳбатдан ҳам ўзингизга керакли маълумотларни оласиз.\n— Қайси бўлиб ўтган ишдан афсусланасиз?\n— Аввало, кейин атанг деб қолмаслик учун ўйлаб қадам ташлашга ҳаракат қиламан. Аммо баъзида шошқалоқлигим панд беради-да. Бундан бир неча йил илгари «Кабутарим» қўшиғини клипмейкер Наримон Султонхўжаев билан суратга олгандик. Ўшанда, Наримон менга устоздек бўлиб қолган Анвар Санаевни клипга чақирган. Менга бу таклифни айтганида бироз иккиланган бўлсам ҳам, негадир рози бўлганман. Тайёр клипни кўргач эса биринчи навбатда ўзим бироз уялиб қолганман. Тўғриси, Анвар ака ҳам хафа бўлганлар. Ана шу ишимдан бугун афсусдаман.\n— Ота-онангизни қайси илтимосларини шу кунгача бажара олмаяпсиз?\n— Улар менга «Уйга эртароқ кел», деб кўп танбеҳ беришади. Лекин соҳамизни ўзингиз яхши биласиз, гоҳида тонгача ҳам ижод қилишимизга тўғри келади. Шунинг учун ҳам уларнинг ҳеч бу айтганларини бажара олмаяпман.\n— Ўзбекистон давлат Консерваториясида таълим олганингизда қайси фанни умуман ёқтирмасдингиз?\n— Рақсга тушишни ёқтирмаганим учун «Саҳна рақси» дарсига киришни хоҳламасдим.\n— Қайси фан ўқитувчисидан кўпроқ танбеҳ эшитгансиз?\n— Деярли барча домлаларим дарсларга келмаганим учун мени уришарди. Бунга одатланиб қолгандим (кулади). Лекин бу мен томонимдан йўл қўйилган катта хатолигини англаганман.\n— Келажакда турмуш ўртоқ танлаётганда нималарга аҳамият берасиз?\n— Биринчи ўринда менгача бирор йигит билан гаплашмаган бўлиши шарт. Иккинчидан, албатта, бир кўришда унга ошиқ бўлишим керак. Учинчидан эса мени ва касбимни тушунишини истардим.\n— Жасур, кўпроқ ошиқлик бобида кўпроқ Фарҳодга ўхшайдими ёки Отеллога?\n— Мен рашк борасида Отеллодан ҳам ўтиб тушаман. Тан олиб олдиндан айтиб қўя қолай, оддий қараш ёки яримта сўзнинг ўзи рашкимни келтиради. Бўлажак турмуш ўртоғим шунга тайёр бўлиши шарт!\n— Самарқанднинг қайси удумини яхши кўрасиз?\n— Келинни олов атрофида айлантириб, кейин уйга олиб кириб кетишлари ёқади. Ўзим ҳам шуни анъанага риоя этаман, деб ният қилганман.\n— Чиройли гуллари бор боғ, денгиз соҳили ёки замонавий ресторан. Сизнингча, романтик учрашув учун энг чиройли жой саналганлардан қай бири?\n— Албатта, денгиз соҳили. Насиб қилса, оилали бўлгач, турмуш ўртоғимни мовий денгиз бўйида сайр қилдираман.\n— Севган инсонингизга нимани умуман совға қилмайсиз?\n— Гул! Негадир, менга гуллар ёқмайди. Менимча, гулдан бошқа жуда кўп ноодатий совғалар бор.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 731 | Добавил: Sherlaruz.CoM | Рейтинг: 0.0/0


Узоқ вақт сукут сақлаган "Сурхон" бугундан испаниялик мураббий бошчилигида йиғинни бошлади / CHAMPIONAT.asia\n20 янв 12:15\nТеглар : Тимур ҲакимовСурхонХуан Мануэль БароссоХорди Фабрегат\nХабарингиз бор, айни вақтда Суперлига жамоаларининг янги мавсумга тайёргарлиги ўзининг қизғин палласига кириб бўлди.\nУлар орасида фақатгина "Сурхон" ҳали машғуотларни бошламаган эди. Ниҳоят термизликлар бугундан эътиборан Тошкентда йиғинни бошлашди. Йиғиннинг илк кунги жараёнини кузатган Championat.asia сайти жамоаси бир қатор муҳим маълумотларни эътиборингизга ҳавола қилишни лозим топди.\nДемак эндиликда "Сурхон"ни испаниялик мураббий Хорди Фабрегат бошқаради. Ушбу мутахассис бошқарув соҳасида бунга қадар "Тортоса", "Мар Менор", "Портуенсэ", "Ампоста", "Арандина" ва сўнгги бор "Ордино" клубида ишлаган.\nУнга жисмоний тайёргарлик бўйича мураббий Хорхе Руис кўмаклашмоқда. Яқин кунларда хориждан дарвозабонлар мураббийи ҳам келиши кутилмоқда. Клубда спорт директори сифатида Хуан Мануэль Бароссо иш бошлади.\nТаркибдаги ўзгаришларга келсак, бир қатор бошқа номларни учратишимиз мумкин. Умумий ҳисобда бугунги машғулотда 22 нафарга яқин футболчи қатнашди.\nЯнги келганлардан, Бахтиёр Қосимов, Улуғбек Абдуллаев, Давронбек Умиров, Шоҳруҳ Эшбўтаев, Тимур Ҳакимов, Саиджамол Давлатжонов, шунингдек, жамоа учун бегона бўлмаган Жавоҳир Эсонқулов ва Акром Хўжаев иштирок этмоқда.\nЖаҳонгир Аҳмадов жароҳати сабаб якка тартибда машғулот олиб борди.\nБугун таркибда испаниялик уч нафар легионер ҳам келиб қўшилганлигини таъкидлаш жоиз. Серхио Сидония, Айтор Руэда ва Луис Санчес. Улардан бири Луис Санчес "Реал Мадрид" академияси тарбияланувчиси ҳисобланади. Шу кунларда Тожикистондан ҳам футболчи таклиф қилиниши кўзда тутилган. Бу борада алоҳида маълумот берамиз.\nЎзбекистон U-23. Кападзе кимларни чақирди ва кимларни чақирмади? Кимлар Осиё чемпионатида қатнашмайди? 34\nЎзбекистон U-23 терма жамоасининг кенгайтирилган таркиби маълум 55


833 Ўқиш режими + -\nМуслималар хижобда ўзларини «ҳимояланган», «хавфсиз» ва «муҳтарама» деб ҳис қилишларини айтар эдилар (ҳижоб – Ислом динида аёлларга фарз қилинган камтарона либос бўлиб, уларнинг гўзаллигини, баданларини ва қадди қоматларини бегона кўзлардан тўсиб туради).\nЭнди эса бунинг илмий тарзда исботланган ҳикмати борлиги аниқланди.\nПсихолог Сюзан Фиске ҳамда Принстон университетининг бир гуруҳ тадқиқотчилари соғлом эркаклар бош миясини магнит-резонансли томография воситасида текшириб кўришди. Текширилаётган эркакларга ярим яланғоч ҳамда тўлиқ кийинган эркак ва аёлларнинг бир қатор фотосуратлари кўрсатиб турилди. Баданлари очиқ аёлларни кўрган эркакларда аниқ ва очиқ-ойдин қўзғалиш кузатилди. Суратдаги аёлларнинг бадани қанчалик очиқ бўлса, эркаклар бош мия пўстлоғининг олд мотор ҳудуди ҳамда ўрта чакка қисмининг орқа томонида (предмоторная кора головного мозга и задняя часть средней височной борозды) қўзғалиш шунча кучли бўлди. Маълумки, миянинг бу қисмлари асбоб-ускуналар билан ишлаш, қўлларнинг ҳаракати ва умуман бирор амалга ундаш каби хатти-ҳаракатларни бошқаради (Сикара, Дель-Амор).\n«Гўё эркаклар шу заҳоти ўзларида бу аёлларга нисбатан уйғонган истак-хоҳиш ҳақида ўйлай бошладилар», - деди Фиске хоним 12-16 февраль кунлари Чикагода бўлиб ўтган Америка фани ривожлантириш уюшмасининг ҳар йили бўлиб ўтадиган учрашувида. «Улар бу фотосуратларга одамлар жонли жисмларга қарагандек қарадилар», – дейди у (Николсон).\nЭркакларнинг ўзлаштириш қобилиятлари синаб кўрилганда, улар чўмилиш кийимларини кийган аёлларнинг юзлари кўрсатилмаган суратларини бошқаларга кўра яхшироқ эслаб қолганлари маълум бўлди, ваҳоланки, улар бу суратларга бор-йўғи бир лаҳза кўз ташлаган эдилар, холос (Ландау).\nФиске хоним ўз гуруҳи билан эркакларнинг аёлларга нисбатан адоват кайфиятини ҳам синаб кўрди. Маълум бўлишича, тажовузкорроқ эркаклар чўмилиш кийимидаги аёлларнинг суратларини томоша қилаётганда уларнинг миясидаги ўз фикрини ва бошқаларнинг ҳиссиётларини ўйлаб кўришни (оддий қилиб айтганда, ўйлаб иш қилишни) бошқарувчи ҳудудларда фаолият энг кам бўлган.\nХуллас, эркаклар ўзларининг жозибасини бўрттириб кўрсатувчи аёлларни инсонийликдан узоқроқ, деб қабул қилар эканлар.\nФиске хонимнинг айтишича, инсонда бошқа бир киши ҳақида бундай ёмон таассурот ҳосил бўлиши лаборатория тадқиқотларида кам учрайдиган ҳолдир. Бунга ўхшаш ҳолат фақат бир марта – яқинда «National Geographic»да чоп этилган мақолада қайд этилган эди. Унга кўра, тажрибада иштирок этган кишиларга дайдилар ва наркоманларнинг фотосуратлари кўрсатилганда, уларда нафрат ва ижирғаниш ҳислари уйғонганлиги кузатилган (Дель-Аморе).\nФиске хонимнинг айтишича, тадқиқот натижалари аёллар учун, айниқса, эркак-аёллар аралаш бўладиган шароитларда ишлайдиганлар учун ғоятда муҳим хулосаларга олиб келади. Ўз аёллик жозибасини бўрттириб кўрсатиб юрадиган аёлларга кўп назар солиш эркакларнинг ўша аёлларга бўлган муносабатига ва бунинг оқибатларига бевосита таъсир кўрсатади (Ландау, Сэмпл).\nФиске хоним ўз тадқиқот натижаларини бошқа олимларнинг хулосалари билан солиштириб кўриб, юқоридаги мазмундаги теледастурларни томоша қилиш ҳам инсоннинг зўравонликка бўлган эмоционал сезгисини сусайтириб юборишини қайд этди.\nКамтарона ва анъанавий бичимдаги либосларнинг афзаллиги очиқ-ойдин бўлишига қарамай, ОАВда ҳижоб ҳақидаги фикрлар муслималарни камситилган, ҳақсизлардек тасвирлайди. Бироқ Карен Дэниэльсон хоним «Ҳижоб аёл кишида ўзига ишонч ва ғурур ҳиссини мустаҳкамлайди» дейди.\nДэниэльсон хоним асли америкалик бўлиб, Иорданияда яшар эканлар. Ҳижобни илк бор йигирма йил аввал, 1983 йилда муслима бўлганларидан кейин кийган эканлар. «Кўчада ҳижобда юраман. Ҳижобдалигимда менинг эркаклар учун гўзал ёки хунуклигимни ҳеч ким кўра олмайди,– дейдилар Карен «IslamOnline» мухбирига,– мени ўзимнинг ахлоқим ва заковатимга қарабгина баҳолашлари мумкин. Бу имкониятни менга ҳижобим беради. Чунки мен кўзга ташланмайдиган, эркакларнинг эътиборини тортмайдиган либосда, камтарона қиёфада бўламан».\nИорданияда яшовчи яна бир америкалик аёл - Кари Абудейи ўн икки ёшидан буён Исломда экан. У ҳам «IslamOnline»га интервью беришга рози бўлди. «Мен ҳижобда юрсам, камтарона кийинсам, ўзимни мутлақо хавфсиз сезаман», – дейди у. «Бу мени эркаклардан тўсувчи, уларнинг назарларидан, менга ва менинг номусимга ҳурматсизлик қилишларидан ҳимоя қилувчи пардамдир. Бу парда мени тасодифан кўзи тушиб қолган бегона эркакнинг инстинктив (беихтиёр) синовчан назар ташлашидан, уларда менга нисбатан шаҳвоний майл уйғонишидан, ҳатто очиқ-сочиқ либос кийганларни кўрганда уларнинг фикридан ўтадиган хаёллардан ҳам ҳимоя қила олади».\nАсли Лондонлик Финнигэн хоним ҳижоб кийишни «Парвардигоримга итоат рамзи, аёлни жисмоний жиҳатдан ҳам, маънавий жиҳатдан ҳам ҳимоя қилиш» деб ҳисоблайди ва ҳозирги ҳолатини 1999 йилда Исломга кириб, ҳижоб кийгунгача бўлган давр билан қиёслайди. «Баъзан, кимдир ортимдан эргашиб келмаяптимикан, деб ҳатто ўз уйимга етиб олгунча қўрққанимдан сал ёпиқроқ кийим кийиб олсам бўлар экан, деб афсусланган пайтларим бўларди. Ҳар куни кечқурун уйга қайтар эканман, менга кимдир ташланиб қолмасмикан, номусимга тажовуз қилиб қолмасмикан, деб ортимга қўрқа-писа қараб келардим», - деб эслайди Финнигэн хоним.\nТўғри, аёлнинг ҳулқи ёки кийимидан қатъий назар унга тажовуз қиладиганлар ҳам топилади, - тан олади Билқис хоним. Бироқ, унинг фикрича, муслиманинг ҳижоби «кўнгилсиз жисмоний тажовузлардан қўшимча ҳимоядир».\n«IslamToday» нашрига кўра, баъзи ғарб шарҳловчилари аёлнинг рўмол ўраши унинг ижтимоий мавқеи пастроқлигини тан олишидир, деб ҳисоблайдилар. «Бундан ҳам қаттиқ адашиш мумкинми? Ахир Қуръони каримда бундай либосдан мақсад аёлнинг атрофдагилар томонидан ҳурмат қилинишидир, деб очиқ-ойдин айтилган-ку. Ҳижоб аёлнинг номидан атрофдагиларга «Мени инсон сифатида ҳурмат қил, шаҳватни қондириш омили сифатида эмас» деб туради, деб ёзади «IslamToday».\nБилқис хоним ҳижоб кийишда бир лаҳза ҳам иккиланмаганликларини айтадилар. «Менда хавфсизлик муаммоси бўлмаган. Мен бу ҳақда ҳеч қачон ўйлаб ҳам кўрмаганман , – дейди у.– Бу Аллоҳнинг фарзларини адо қилиш масаласи эди. Мен Исломни қабул қилиб, унинг ярмигагина риоя қилиб, бахтли бўла олмас эдим ахир. Мен ё муслима бўлиб, шариат аҳкомларига энг тўлиқ тарзда амал қилишим ёки аввалги ҳолимда қолишим керак эди».\n«Менинг бу либосим менга ҳам, атрофдагиларга ҳам менинг кимлигимни, ахлоқимни, динимни эслатиб туради, – суҳбатга яна қўшилади Дэниэльсон хоним. – Бу энг олий мақомдаги хавфсизликдир. Бу тафаккур ва соғлом қалбдир. Аллоҳ Таолога ҳамду санолар бўлсин!»\nАмель С. Абдуллоҳ – адиба, публицист, таржимон. Саломатлик, фан, технологиялар, маданият, тарих, тилшунослик ва маориф мавзуларидаги 200дан ортиқ мақола муаллифи\n06:44 / 27.02.2017 6733\nКанада Бош вазири тарихда илк маротаба ифторлик дастурхонини ёзди\nКанада Бош вазири тарихда илк маротаба ифторлик дастурхонини ёзди. 22 июнда Канада Бош вазири Стивен Харпер Stephen Harper биринчи маротаба ўзининг расмий давоми...\n20:10 / 08.02.2017 2250\n01:14 / 06.03.2017 1955\nҲафса бинти Умар ибн Хаттоб ибн Нуфайл ибн Абдул Уъззо алАъдавий алҚураший ҳижратдан 18 йил олдин милодий 605 йили Маккаи мукаррамада туғилганлар. Расулуллоҳ давоми...\n03:26 / 28.03.2017 2051


Тадбиркор харидорга нега чек бермади? - zarnews.uz\nТадбиркорликда муваффақиятга, белгиланган мақсадларга эришишнинг сири нимада? Биринчи галда тартиб-интизомга амал қилишда, ўрнатилган қонун-қоидаларни ҳурмат қилишда. Зеро, қонунни устувор билган тадбиркор асло қоқилмайди. Лекин билиб-билмайми, хуллас белгиланган тартибга риоя қилмайдиганлар ҳам борлиги айни ҳақиқат. Давлат солиқ хизмати органлари томонидан ўтказиладиган назорат тадбирларида уларнинг хато-камчиликлари ошкор бўляпти.\n– Самарқанд шаҳрида хусусий тадбиркор Моҳира Фозилова савдо-сотиқ қоидаларини қўпол равишда бузганлиги аниқланди, – дейди вилоят давлат солиқ бошқармаси давлат солиқ инспектори Мусурмон Мамадиёров. – Натижада унинг савдо дўконидан 3 миллион 966 минг сўмлик 465 қути тамаки маҳсулотлари ва 168 минг сўмлик 26,6 литр пиво олиб қўйилди.\nСамарқандлик якка тартибдаги тадбиркор Шуҳрат Шарипов эса харидорга хизмат кўрсатишни уддалади, лекин назорат-касса машинасидан 54 минг 500 сўмлик харид чекини беришни унутиб қўйди.


Тарвия куни – Зулҳижжа ойининг саккизинчи куни.\nБадана – қурбонликка аталган туя (ҳанафий мазҳабида бадана деганда қурбонликка аталган қорамол ҳам тушунилади). Бу сўзнинг луғавий маъноси «семиз», «жуссадор»дир. Араблар семирган, етилган давоми...\nАнбар – хушбўйликнинг бир тури. Ҳанафий мазҳабида анбардан закот берилмайди.\nВало – озод қилиш ёки муволот туфайли ҳосил бўладиган ҳукмий қариндошликдир. Вало натижасида меросхўрлик, хун тўлаш, никоҳ валийлиги каби ҳуқуқ ва бурчлар юзага келади. Ҳанафий мазҳабига кўра вало икки давоми...\nМукотаба – мамлук (қул ёки чўри) билан хожа орасидаги шартнома бўлиб, унга кўра, мамлук келишувдаги қийматни маълум муддатда тўлаши билан озод бўлади.\nИстиҳоза – аёл кишининг раҳмидан одатий ҳайз ва нифосдан ташқари келадиган қондир.\nҲадас – таҳоратсизлик, таҳоратни кетказувчи сабаб.\nИбн Умар розияллоҳу анҳумодан ривоят қилинади: «Набий соллаллоҳу алайҳи васаллам намозда ўтирсалар, ўнг кафтларини ўнг сонларига қўяр, бармоқларини тугиб, бош бармоқ ёнидаги бармоқлари давоми...\n«Ийди Қурбон» эса, ҳаж ибодатларининг тамом бўлгани муносабати ила ва Аллоҳнинг йўлида ҳар қандай қурбон беришга тайёрликни изҳор қилиш учун шариатга киритилган байрамдир.\n«Ийд» сўзи «қайтиш» маъносини билдиради. Байрамлар қайта-қайта келгани учун «ийд» деб номланган. Энг муҳими, икки ийд кунлари Аллоҳ таолонинг кўплаб хайру баракаси мўмин-мусулмонларга қайта-қайта келади. Ҳанафий давоми...\nАшҳаду аллаа илааҳа Иллаллоҳ\nАллоҳдан ўзга ҳеч илоҳу маъбуд йўқ, деб гувоҳлик бераман.


Ҳокимлик янгиликлари / 2021-12-01\nАйни кунда туманимиз бўйлаб “Яшил макон” умуммиллий лойиҳаси доирасида барча маҳллаларда мактабларда туман ташкилотлари кўча четларига турли хилдаги кўчат ва буталар ўтқазилмоқда.\nБугун, эрта тонгдан туман ҳоким Р. Гаппаров саломатлик йўлакчаси атрофига дарахт кўчати экиш ишларига бош бўлди.\nТУМАН ҲОКИМИ МАҲАЛЛАБАЙ ЮРИБ, АҲОЛИ МУАММОЛАРИНИ ЎРГАНДИ\nҲокимлик янгиликлари / 2021-11-30\nҚумқўрғон туман ҳокими Рахматулла Гаппаров “ Имомтепа” маҳалласига бориб, аҳоли билан мулоқот қилди. Маҳаллалар фуқаролари билан суҳбатлашиб, уларнинг муаммоларини ўрганди.\nЎртага ташланган муаммоларни бартараф этиш бўйича масъулларга топшириқлар берилди. Шунингдек, туман ҳокими сектор раҳбарларидан тортиб, ҳар бир ташкилот, корхона раҳбарлари “маҳаллабай”, хонадонбай”, фуқаробай” тизимида ишлаш лозимлигини алоҳида таъкидлаб ўтди.\nЙАХШДАН БОҒ ҚОЛАДИ\nҚумқўрғон туманида "Яшил макон" умуммиллий лойиҳаси жадаллик билан давом эттирилмокда. Бугун, туман Тиббиёт бирлашмаси ходимлари "Долзарб 40 кунлик" аксиясида дарах экиш ишларида фаол иштирок этишмоқда.\nМаълумот ўрнида айтиш мумкинки, туманимизда кузги мавсумда 405 минг дона кўчат экиш режалаштирилган бўлиб, шу кунга қадар, 247784 дона манзарали ва мевали дарахт кўчат экилди.\nҚУМҚЎРҒОНДА ВИЛОЯТ ҲОКИМИНИНГ ФУҚАРОЛАР ҚАБУЛИ БЎЛИБ ЎТМОҚДА\nҲокимлик янгиликлари / 2021-11-29\nАйни дамда, Қумқўрғон тумани 1-сектор ҳудуди "Янгиер" маҳалласида Сурхондарё вилояти ҳокими Тўра Боболов томонидан фуқаролар қабули ўтказилмоқда. Мазкур қабулда вилоят ва туман ташкилот, корхона раҳбарлари иштирок этишмоқда. Ўз муаммолари билан вилоят ҳокимига мурожаат қилган фуқароларнинг ҳар бир муаммоси эътибор билан тингланиб, ижобий ечим чоралари кўрилмоқда.\n"ЯШИЛ МАКОН" ЛОЙИҲАСИ ДОИРАСИДА КЎЧАТ ЭКИШ ИШЛАРИ ДАВОМ ЭТМОҚДА\nҲокимлик янгиликлари / 2021-11-28\nҚумқўрғон туманига Ўзбекистон Экологик партиясининг раиси Нарзулло Обломуродов ташриф буюриб, “ Яшил макон” умумиллий лойиҳаси доирасида амалга оширилаётган ишлар билан яқиндан танишди. Туман ҳокими Р.Гаппаров ҳамроҳлигида “Боғора” маҳалласи ҳудудида ташкил этилаётган тутзорда бўлиб, дарахт экиш ишларида ўз ҳиссаларини қўшишди.


Санъатшунослик ва Дизайн факультети талабалари Олий мажлис қонунчилик палатаси фаолияти билан яқиндан таништириш мақсадида Ўзбекистон Республикаси Олий Мажлис Қонунчилик палатаси биносига ташриф буюришди – Kamoliddin Behzod nomidagi Milliy rassomlik va dizayn instituti\nСанъатшунослик ва Дизайн факультети талабалари Олий мажлис қонунчилик палатаси фаолияти билан яқиндан таништириш мақсадида Ўзбекистон Республикаси Олий Мажлис Қонунчилик палатаси биносига ташриф буюришди\nЎзбекистон Республикаси Олий ва ўрта махсус таълим вазирлиги ҳамда Ўзбекистон ёшлари иттифоқи Марказий Кенгаши томонидан тасдиқланган “Олий ва ўрта маҳсус таълим вазирлиги тизимида 2019 йилда ёшларга оид давлат сиёсатини амалга ошириш бўйича чора-тадбирлар дастури”нинг 14-бандида белгиланган вазифалар ижросини таъминлаш ва Ўзбекистон Республикаси Конституцияси қабул қилинганлигининг йигирма етти йиллиги муносабати билан “Конституция тарғиботи ойлиги” доирасида Камолиддин Беҳзод номидаги Миллий рассомлик ва дизайн институти Санъатшунослик факультети ташаббуси билан Санъатшунослик ва Дизайн факультети талабалари Олий мажлис қонунчилик палатаси фаолияти билан яқиндан таништириш мақсадида Ўзбекистон Республикаси Олий Мажлис Қонунчилик палатаси биносига ташриф буюришди.\nМазкур ташрифда талабаларни Фан, таълим, маданият ва спорт масалалари қўмитаси раисининг ўринбосари Бафаев Шуҳрат Ғофурович Қонунчилик палатасининг бугунги кундаги фаолияти, иш жараёни, олиб борилаётган ислоҳотлар билан яқиндан таништириб ўтди. Шунингдек, қонунчилик палатаси фаолияти билан боғлиқ йиғилишлар муҳрланган видеоролик тақдимоти ташкил этилди.\nТалабалар бугунги ташриф давомида Қонунчилик палатаси фаолияти билан яқиндан танишиш баробарида ўзларининг ҳуқуқий билимларини ҳам янада бойитишди ҳамда биз амал қилаётган қонунлар қай тахлитда яратилиши ҳақида тасаввурга эга бўлишди. Бундай ташрифлар кўплаб ташкил етилиши талабаларнинг бугунги кунда юртимизда олиб борилаётган кенг кўламли ислоҳотларни янада кенгроқ англашларига замин яратади.\nAprel 16, 2020 Aprel 16, 2020 Mrdi_Matbuot_Kotibi\nFevral 18, 2020 Fevral 18, 2020 Mrdi_Matbuot_Kotibi\n“Альма-матер” кўргазмаси ҳақида


Ўзбекистонга илк бор кўчма ПЗР лаборатория олиб келинди - 16.10.2021, Sputnik Ўзбекистон\nГерманиянинг OPASCA ҳамкорлик жамияти томонидан Ўзбекистон Соғлиқни сақлаш вазирлигига кўчма ПЗР лаборатория совға қилинди. 16.10.2021, Sputnik Ўзбекистон\nТОШКЕНТ, 16 окт - Sputnik. Ўзбекистонга илк бор кўчма ПЗР лаборатория олиб келинди, деб хабар қилди Соғлиқни ақлаш вазирлиги. Ушбу лаборатория “Германия ҳукуматининг Ўзбекистон Республикаси соғлиқни сақлаш тизимига техник ва ташкилий ёрдами” лойиҳаси доирасида Ўзбекистонга олиб келинган. ПЗР мобил лабораториялар 2020 йилда Германия халқаро ҳамкорлик жамияти ва OPASCA GmbH кўмагида ишлаб чиқилган бўлиб унинг асосий хусусиятлари қуйидагилардан иборат:Санитария-эпидемиологик осойишталик ва жамоат саломатлиги хизмати бошлиғи Баҳодир Юсупалиев айтишига кўра, бугунги кунда Ўзбекистонда 200 га яқин стационар ПЗР лабораториялар мавжуд. Чекка ва олис ҳудудлар аҳолисини қамраб олишда баъзи муаммолар бор эди. Кўчма ПЗР лабораторияси ва эмлаш пункти юртимизнинг исталган ҳудудига бориб, коронавирус таҳлилларини ўтказиш имконини беради. Мобил ПЗР лабораторияси дастлабки фаолиятини Самарқанд вилоятининг чекка ва аҳоли сони кўп бўлган ҳудудларидан бошлаши кутилмоқда. Фуқаролар мазкур лабораторияда коронавирусга бепул тест топширадилар.\ncovid-19 умумжаҳон пандемияси, соғлиқни сақлаш вазирлиги (ссв), санитария-эпидемиология хизмати\n10:33 16.10.2021 (янгиланди: 10:37 16.10.2021)\n© Министерство здравоохранения УзбекистанаПервая мобильная ПЦР-лаборатория в Узбекистане\nГерманиянинг OPASCA ҳамкорлик жамияти томонидан Ўзбекистон Соғлиқни сақлаш вазирлигига кўчма ПЗР лаборатория совға қилинди.\nТОШКЕНТ, 16 окт - Sputnik. Ўзбекистонга илк бор кўчма ПЗР лаборатория олиб келинди, деб хабар қилди Соғлиқни ақлаш вазирлиги.\nУшбу лаборатория “Германия ҳукуматининг Ўзбекистон Республикаси соғлиқни сақлаш тизимига техник ва ташкилий ёрдами” лойиҳаси доирасида Ўзбекистонга олиб келинган.\nПЗР мобил лабораториялар 2020 йилда Германия халқаро ҳамкорлик жамияти ва OPASCA GmbH кўмагида ишлаб чиқилган бўлиб унинг асосий хусусиятлари қуйидагилардан иборат:\nлаборатория кунига 1500 кишида учун ПЗР-тест олиш имконини беради;\nПЗР-тест натижаси 1 соат ичида ниқ бўлади;\nЛабораториядан эмлаш пункти сифатида фойдаланиш ҳам мумкин;\nэлектр энергияси бўлмаган вазиятларда ҳам 6 соатгача хизмат кўрсата олади;\nҳайдовчи ва 3 нафар тиббиёт ходимининг автоном фаолияти учун мослаштирилган. Лаборатория ичида уларнинг дам олиши, овқатланиши, ювиниши ва бошқа эҳтиёжлари учун зарур шароитлар мавжуд.\nПервая мобильная ПЦР-лаборатория в Узбекистане\nСанитария-эпидемиологик осойишталик ва жамоат саломатлиги хизмати бошлиғи Баҳодир Юсупалиев айтишига кўра, бугунги кунда Ўзбекистонда 200 га яқин стационар ПЗР лабораториялар мавжуд. Чекка ва олис ҳудудлар аҳолисини қамраб олишда баъзи муаммолар бор эди. Кўчма ПЗР лабораторияси ва эмлаш пункти юртимизнинг исталган ҳудудига бориб, коронавирус таҳлилларини ўтказиш имконини беради.\nМобил ПЗР лабораторияси дастлабки фаолиятини Самарқанд вилоятининг чекка ва аҳоли сони кўп бўлган ҳудудларидан бошлаши кутилмоқда. Фуқаролар мазкур лабораторияда коронавирусга бепул тест топширадилар.


19:44 / 11.09.2019\nЎзбекистонга дори воситалари кўплаб мамлакатлардан, жумладан, Россия, Украина, Беларусь, Германия, Франция, Польша, Италия, Испания, Ҳиндистон, Хитой, Япония ҳамда Жанубий Кореядан импорт қилинади. Демак, уларнинг кўрсатмалари ҳам ўша мамлакатнинг расмий тилида бўлади. Бунда таржима жараёни қандай кечади? Хатоликлар юз берса, инсон ҳаёти хавф остида қолиши мумкин.\nХўш, фармакология қўмитаси импорт дори воситаларини республикага кириб келишини қандай назорат қилади? Хориждан кириб келаётган препаратлар кўрсатмаларининг ўзбекча таржималари талаб даражасидами? Истеъмолчилар бемалол қўрқмасдан уларга ишониши мумкинми? Умуман олганда, бу соҳада қандай долзарб масалалар турибди? Фармацевтика тармоғини ривожлантириш агентлиги «Дори воситалари, тиббий буюмлар ва тиббий техника экспертизаси ва стандартлаштириш давлат маркази» мутахассислари кичик давра суҳбатида шу ва бошқа саволларга жавоб беришди.\nМарказнинг сертификация органи раҳбари Олимжон Саъдуллаевнинг маълумот беришича, импорт дори воситаларининг дорихона растасигача бўлган масофаси бир нечта босқичга бўлинади. Улар қуйидагилар:\n· дори воситаси давлат реестридан ўтказилади;\n· сертификатлаштириш жараёни: бунда аккредитациядан ўтган лабораторияларда халқаро ва маҳаллий норматив-ҳуқуқий ҳужжатларга мувофиқлик текширувдан ўтказилади. Ижобий текширувдан ўтган дори воситасига мувофиқлик сертификати берилади;\n· дорихоналарга етказилиб, истеъмол қилишга рухсат берилади.\nАхборот-таҳлил бўлими бошлиғи Муҳаббат Ибрагимованинг қўшимча қилишича, препаратларни олиб кириш учун ташкилотлар сертификатлаш фаолиятига тааллуқли лицензияга эга бўлишлари шарт. Улгуржи ташкилотлар ёки дорихоналар учун алоҳида бошқа турдаги лицензия талаб этилади.\nЎзбекистонга кириб келаётган дори воситасини рўйхатдан ўтказиш учун тақдим этиладиган ҳужжатлар таркибида ўша дори кўрсатмасининг давлат тили ва рус тилидаги матни ҳам бўлиши шарт. Содда қилиб тушунтирганда, Хитойдан кириб келаётган дори воситаси қўлланиш йўриқномаси хитойча бўлса, Ўзбекистонга олиб киришдан олдин ушбу йўриқнома ўзбек ва рус тилига таржима қилинган бўлиши талаб этилади. Сўнг фармакология қўмитаси томонидан ҳужжатлар экспертизадан ўтказилади. Шу даврда дори кўрсатмасининг рус тилидаги матни тўлиқ ва талаб даражасида таржима қилингани таҳрирдан ўтказилади. Кейин ўзбекча ва русча матнларнинг мувофиқлиги текширилади.\nСуҳбат давомида мутахассислар ўзбек тиббий терминологиясида муаммолар борлигини таъкидлашди. Улардан бири терминолигик луғатлар янгиланмаслигидир. Фармакология қўмитаси раиси ўринбосари Саидислом Абдуллаев бу ҳақида батафсил маълумот берди.\n«2009 йилда Ф. Назиров таҳририда чоп этилган «Тиббий терминлар изоҳли луғати» анча эскириб қолган. Унда ҳозирги замонавий тиббий атамалар йўқ. Бу луғатда сўзлар русча ҳолида ўзгартирилмасдан, айнан келтирилган. Тиббий атамалардан бири бўлган «секвестрирование» сўзини «секвестрланиш» ёки «секвестрлаш», деб таржима қилиб бўлмайди. Унинг ўзбек тилидаги тўлиқ изоҳини қидириш лозим. Шунинг учун нафақат ушбу луғат, балки, бошқа тиббий терминлар изоҳланган адабиётлар янгиланишга муҳтож», дейди у.


“Виждон эркинлиги ва диний ташкилотлар тўғрисида”ги қонун лойиҳасида қандай янгиликлар назарда тутилмоқда? - hudud24.uz\n2020, 01-Oktabr | 01:54\nБош саҳифа Муҳим “Виждон эркинлиги ва диний ташкилотлар тўғрисида”ги қонун лойиҳасида қандай янгиликлар назарда тутилмоқда?\n“Виждон эркинлиги ва диний ташкилотлар тўғрисида”ги қонун лойиҳасида қандай янгиликлар назарда тутилмоқда?\n21:54 / 14-09-2020\nБугун Олий Мажлис Қонунчилик палатасидаги ЎзЛиДеП фракциясининг навбатдаги йиғилишида “Виждон эркинлиги ва диний ташкилотлар тўғрисида”ги қонун лойиҳаси кўриб чиқилди.\nТаъкидлаш жоиз, ўтган давр мобайнида эътиқод эркинлиги ва диний ташкилотлар фаолияти билан боғлиқ вужудга келган янгича муносабатлар амалдаги Қонун нормалари билан тўлиқ қамраб олинмаган. Соҳадаги кўплаб масалалар қонуности ҳужжатлари билан тартибга солиб келинмоқда.\nҚонун лойиҳасида қандай янгиликлар назарда тутилмоқда?\nДавлат органлари томонидан ҳуқуқ нормаларини турлича талқин қилиниши ва қўлланилишига олиб келадиган атама ва тушунчалар қайта кўриб чиқилиб, улар аниқ ва оддий тилда баён этилди, айрим тушунарсиз атамалар чиқариб ташланмоқда.\nВиждон эркинлигини таъминлаш соҳасида давлат сиёсатининг асосий йўналишлари ва принциплари ўрнатилмоқда.\nДиний ташкилотларнинг ҳуқуқ ва мажбуриятлари белгилаб берилмоқда.\nСоҳада ваколатли бўлган давлат органларининг вазифа ва функциялари чегараси аниқ белгилаб берилмоқда.\nДиний ташкилотларни давлат рўйхатидан ўтказиш тартиб-таомиллари тубдан енгиллаштирилмоқда, яъни:\n– диний ташкилот тузиш учун талаб этиладиган ташаббускорларнинг сони амалдаги 100 нафардан 50 нафаргача камайтирилмоқда;\n– диний ташкилотни рўйхатдан ўтказиш учун тақдим этиладиган ҳужжатларни кўриб чиқишнинг умумий 3 ойлик муддати 1 ой этиб белгиланмоқда;\n– рўйхатдан ўтиш билан боғлиқ давлат хизматлари тўлиқ электрон кўринишда амалга оширилиши жорий этилмоқда;\n– диний ташкилотни рўйхатдан ўтказишни рад этишнинг аниқ асослари белгилаб қўйилмоқда.\nҚуйидаги қўшимча кафолатлар белгиланмоқда…\n– диний ташкилотни тузиш ҳақида йиғилиш ўтказилгандан бошлаб балки 6 ой муддатда (амалдаги Қонунда 3 ой) рўйхатдан ўтказувчи органга мурожаат қилиш ҳуқуқи мустаҳкамланмоқда;\n– қонунбузилишга йўл қўйган диний ташкилотлар фаолиятини тўхтатиб туриш фақат суд тартибида амалга оширилиши белгиланмоқда ва уларга камчиликни бартараф этишга 6 ойгача имконият берилмоқда;\n– диний мазмундаги материалларни тайёрлаш, олиб кириш ва тарқатиш билан ҳар қандай жисмоний ва юридик шахслар ҳақли эканлиги белгиланмоқда (амалдаги Қонунга кўра фақат диний ташкилотларнинг марказий органлари ҳақли);\n– ота-оналар ёки уларнинг ўрнини босувчи шахслар ўзларининг болаларига диний амалиёт ва одоб-ахлоқ асосларини ўқитиши мумкинлиги мустаҳкамланмоқда.\n– диний ташкилотни тузишда маҳалла институтининг розилигини олиш тартиби бекор бўлмоқда;\n– диний таълим муссасаларида диний таълим берувчи шахсларга марказий бошқарув органининг розилигини олиш талаби чиқариб ташланмоқда;\n– диний ташкилотнинг рўйхатдан ўтказилганлиги тўғрисидаги гувоҳнома ва уставидан дубликат олиш каби бюрократик тартибдан воз кечилмоқда;\n– рўйхатдан ўтказувчи органнинг, яъни адлия органининг диний ташкилотни тугатиш тўғрисида қарор қабул қилиш ҳуқуқи чиқариб ташланмоқда;\n– рўйхатдан ўтиш учун тақдим этиладиган ҳужжатларни нотариал тасдиқлаш талаби бекор қилинмоқда;\n– диний ташкилотнинг хорижий фуқаро бўлган раҳбари номзодини Дин ишлари бўйича қўмита билан келишиш талаби чиқарилмоқда.\nШу билан бирга, қонун лойиҳасида миссионерлик фаолияти ва прозелитизмга йўл қўймаслик ҳамда диний ташкилотларни рўйхатдан ўтказишнинг мажбурийлигига оид нормалар сақланиб қолинмоқда.\nКонституциямизнинг 31-моддасига кўра, ҳар бир инсон хоҳлаган динга эътиқод қилиши ёки ҳеч қайси динга эътиқод қилмаслик ҳуқуқига эга. Диний қарашларни мажбуран сингдиришга йўл қўйилмайди.\nМиссионерлик фаолияти ва прозелитизмни тақиқлаш динлараро ва миллатлараро тотувликни сақлаш, ижтимоий тангликнинг олдини олиш, турли конфессиялар ўртасида зиддиятларнинг авж олишига ҳамда муносабатлар қарама-қаршилиги зўрайишига йўл қўймаслик заруратидан келиб чиқади. Бу кўпмиллатли ва тарихан динлараро бағрикенг жамиятимизнинг бугунги ҳолатига ҳамда халқимизнинг хоҳиш-истагига тўлиқ мос келади.\nМазкур чекловлар Фуқаролик ва сиёсий ҳуқуқлар тўғрисидаги халқаро пактнинг 18-моддаси талабларига ҳам мос бўлиб, жамоат хавфсизлиги ва жамоат тартибини таъминлаш, турли диний конфессияларга мансуб бўлган фуқаролар ҳаёти ва соғлигини ҳимоя қилиш учун муҳимдир.\nҚонун лойиҳасининг қабул қилинишидан кутилаётган натижалар\nбиринчидан, виждон эркинлиги ва диний ташкилотлар фаолиятига оид муносабатларни тартибга солувчи турли даражадаги қонуности ҳужжатлари тўғридан-тўғри амал қиладиган қонунда мужассамлашади;\nиккинчидан, соҳага доир ҳуқуқни қўллаш амалиётининг аниқ ва бир хилда бўлиши таъминланади.\nучинчидан, диний ташкилотлар фаолияти билан боғлиқ муносабатлар такомиллашади.\nҚонун лойиҳасининг жамоатчилик ва экспертлар иштирокидаги муҳокамаси:\nҚонун лойиҳаси миллий ва хорижий экспертлар, фуқаролик жамияти институти ва диний конфессиялар вакиллари иштирокида бир неча марта муҳокама қилинди.\nЎзбекистон Республикаси Президенти ҳузуридаги Хавфсизлик кенгаши томонидан тасдиқланган “Виждон эркинлиги ва диний ташкилотлар тўғрисида”ги қонуннинг янги таҳрирдаги лойиҳасини кенг муҳокама қилиш бўйича чора-тадбирлар дастури асосида жорий йилнинг май-сентябрь ойларида хорижий ва халқаро мутахассислар, жумладан, АҚШ, Австрия, Украина ва бошқа давлатлар мутахассислари иштирокида видео-конференц алоқа шаклида маслаҳатлашув учрашувлари ўтказилди.\nАҚШнинг Бригам Янг университети экспертлари томонидан берилган тавсиялар асосида лойиҳа такомиллаштирилди.\nАввалги мақолаХавфсиз, тартибли ва қонуний меҳнат миграцияси тизими жорий этилади\nКейинги мақолаТезликни эмас, хушёрликни оширинг! Ёхуд оёқ остидаги фалокат…


Фигурали учиш бўйича Олимпия чемпиони Юлия Липницкая карьерасини тугатди\n21:14 / 28.08.2017\nРоссиялик спортчи ва Сочи-2014 Олимпия мусобақаларининг жамоа таркибидаги чемпиони Юлия Липницкая ўз карьерасини тугаллаши ҳақида эълон қилди. Бу ҳақида ТАСС хабар берди.\n19 ёшли спортчи 2017 йилнинг апрелидаёқ спортдаги карьерасини тугаллаш борасида қарор қабул қилганди, аммо ўшанда қиз уч ойлик анорексияни даволаш курсларини ўтаётганди. Липницкаянинг онаси айтишича, спортчи Олимпия стипендиясига кун кечиради ва Фигурали учиш федерациясидан маош олмайди.\nФедерация президенти Александр Горшков эса, Липницкая Россиянинг фигурали учиш бўйича терма жамоасида захира таркибида эканини маълум қилган. Фигурали учиш бўйича мураббий Татьяна Тарасова ҳам бу сўзларни тасдиқлаган.\n"Мен миш-мишларга қараб иш қила олмайман, менинг вазиятим далилларга асосланишни тақозо қилади. Бу борада Юлиянинг ўзи баёнот беришини кутиш керак", - деган Россиянинг Фигурали учиш федерацияси президенти Александр Горшков.\nЮлия Липницкая Сочидаги Олимпиададан ташқари, 2013 йилги Гран-при финалида - кумуш, 2014 йилги Европа чемпионатида - олтин ва жаҳон чемпионатининг кумуш медалларини қўлга киритган. 2016 йилда спортчи тос-сон бўғимларидан жароҳат олган ва шу туфайли Россия чемпионатини ўтказиб юборган, натижада мавсумни муддатидан аввал тугаллашига тўғри келган. Липницкаянинг мураббийи қизнинг қачон спортга қайтиши мумкинлигини билмаслигини айтган.\nКўп фигурали учиш билан шуғулланувчи қизлар соғлиғидаги муаммолар сабаб карьерасини эрта тугаллашига тўғри келган.\nкарьера Юлия Липницкая\nЎзингизга ёқмайдиган ишдан қандай қилиб завқ олиш мумкин?\nИшни ўзгартириш йўлида тўсиқ бўлувчи қўрқувни қандай енгиш мумкин?\nМиллиардер муваффақиятли карьеранинг уч босқичи ҳақида\nКарьерани роботлар ишғолидан ҳимоя қилишнинг 8 усули\nМеҳнат фаолиятингизга ижобий ёрдам берадиган 7+1 бонус тил ҳақида


2021 йил шароитида ғалла майдонларида зарарли хасвани 644,1 минг гектарда майдонда тарқалиши башорат қилинмоқда.\nБуғдой трипси барча ҳудудлардаги буғдойзорларда учрайди. Бошоқланиш даври бошланиши билан етук трипслар пайдо бўла бошлайди. Личинкалар бошоқ қобиғи ичига кириб, қобиқ ва гул ширасини, кейинчалик эса дон ширасини сўриб озиқланади. Ҳосил ўрим-йиғимига яқинлашганда личинкалар озиқланишни тугатиб тупроққа туша бошлайди ва ўша ерда ҳамда уватларда кейинги йилгача қишловга кетади. Мавсумда 1 та авлод беради. Кураш чоралари ўтказилмаса буғдой ҳосилдорлигини 50% гача камайтиради.\n2020 йил мавсумида ғалла майдонларида шира-трипсни 122,8 минг гектар майдонда тарқалиши башорат қилинмоқда.\n2021 йилда ғалла майдонларида шилимшиқ қуртни 107,6 минг гектарда майдонда тарқалиши башорат қилинмоқда.\n2021 йил мавсумида зарарли хасва ва бошқа зараркунандаларни ғалла экилган майдонларда республика бўйича 851,8 минг гектар майдонда ривожланиши ва сезиларли даражада тарқалиши башорат қилинмоқда.\nСариқ занг касаллиги. Сариқ занг замбуруғлари баргларда узун қатор-қатор жойлашган сариқ доғлар ҳосил қилади. Бу касалликни экинларга тарқалиши ва қишлаши қўнғир зангдан фарқ қилмайди. Сариқ занг споралари 0°Сда ўсишни бошлайди ва ҳаво ҳарорати 8-13°С га етганда тўқималар ичига киради. Янги споралар 12-15°С ҳароратда ҳосил бўлади ва шамол ёрдамида фаол тарқалади. Буғдой ҳосилдорлигини 50-60%, айрим ҳолларда 100% гача йўқотилиши мумкин.\nҚўнғир занг касаллиги. Касаллик белгиларидан бири – баргларда думалоқ, тарқоқ ҳолда жойлашган, сарғиш-қўнғир доғ ҳосил бўлишидир. Улар ичида ривожланган споралар бошқа ўсимликларга ҳаво ҳарорати 23-26°С га етганда шабнам, ёмғир ва шамол ёрдамида ўтади. Касаллик манбаи ёввойи ҳолда ўсадиган бошоқли бегона ўтлардир. Споралар кузги буғдой экинларига ўтади ва касаллик тарқалади. Қишда замбуруғ майсаларнинг ичида мицелий ва пустула ҳолида қишлайди. Буғдой ҳосилдорлигини 25-50% гача камайтириши мумкин.\n2021 йилда занг касалликларини республика бўйича 894,9 минг гектар майдонда тарқалиши кутилмоқда.\nУн шудринг касаллиги. Касалликнинг дастлабки белгилари ўсимликларнинг баргларида оқ пахтасимон доғ қатлами ҳосил қилиш билан бошланади. Сўнгра қатлам қалинлашиб, кулранг ёки сарғиш-кулранг, бўртиб чиққан ёстиқчалар тусига киради. Касаллик пастки баргдан юқоридаги баргларга ва бошоқларга ўтади. Ёстиқчалар устида касаллик қўзғатувчи замбуруғнинг конидиялари пайдо бўлади. Конидиялар шамол орқали бошқа ўсимликларга ўтади. Касаллик ҳаво ҳарорати 15 – 20°С ва нисбий намлиги 80 – 95% бўлганида жуда ҳам тез тарқалади ва ривожланади. Буғдой ҳосилдорлигини 25 – 30% гача камайтириши мумкин.\n2021 йилда ғалла майдонларида ун-шудрингни 114,8 минг гектар майдонда тарқалиши башорат қилинмоқда.\n2021 йил шароитида ғалла касалликларининг ўтган йилларга қараганда кўпроқ ривожланиши ва тарқалиши башорат қилинмоқда. Бу ҳолат касалликларни экилган асосий навларга нисбатан агрессив ирқларини (расаларини) мавжудлиги, споралар заҳирасига, баҳор ойлари об-ҳаво шароитлари, чидамли ва чидамсиз навлар экилган майдонларга кўп жиҳатдан боғлиқ бўлади.\n2021 йил мавсумида республика бўйича 909,4 минг гектар майдонда занг ва бошқа касалликларнинг ривожланиши ва сезиларли даражада тарқалиши башорат қилинмоқда.\n2021 йилда ғалла майдонларида касалликларни тарқалиши башорати\nҒўза майдонларида бегона ўтлар. Бегона ўтлар далалар атрофида, қишлоқ хўжалиги экинлари майдонларида, бўш партов ерларда, ариқлар ва йўллар бўйларида, уйларга яқин ва бошқа ҳар хил жойларда ўсадиган ўсимликлар бўлиб, дунёда уларнинг бир неча минг тури тарқалган. Ўзбекистонда бегона ўтларнинг 72 та оилага мансуб бўлган 841 тури учрайди. Шундан 519 тури бир йиллик, 322 тури эса кўп йиллик ўсимликлардир. Бегона ўтлар қишлоқ хўжалигига катта зарар етказади.\nРеспубликанинг суғориладиган ерларида бегона ўтларнинг 400 тадан кўпроғи қайд этилган бўлиб, ғаллазорларда бегона ўтларнинг 200 га яқин тури, пахтазорларда 74 тадан кўп тури учрайди.\n2021 йилда республика бўйича бегона ўтларни 704,0 минг гектар ғўза майдонларида иқтисодий зарар етказиш мезонидан кўп миқдорда тарқалиши кутилмоқда.\nҒалла майдонларида бегона ўтлар. Бегона ўтлар ғалла экинларини униб чиқишидан тортиб то ҳосилини йиғиштириб олишгача бўлган даврда ўсимликнинг бир меъёрда ўсиши ва ривожланишига тўсқинлик қилади. Бу бегона ўтлар ғаллага бериладиган маҳаллий ва минерал ўғитларни, ёруғлик ва суғориш сувларини кўплаб ўзлаштириш қобилиятига эгадир. Бегона ўтлар ғалла экинларига нисбатан тез ривожланади ва натижада ғалла учун берилган озиқ моддаларни ўзига ўзлаштириш кўрсаткичлари 30-40% юқори бўлиб, дон ҳосили ва сифатини 20-50% гача камайтиради (Сиддиқов, Пўлатов ва б., 2012).\nРеспублика бўйича 925,7 минг гектарда бир йиллик икки паллали, 258 минг гектар майдонда кўп йиллик (қўйпечак) икки паллали, 625 минг гектар майдонда бошоқли бегона ўтлар (райграс, ёввойи сули) тарқалиши башорат қилинмоқда.


Британияда 10 йил ноқонуний яшаган эронлик ўзининг депортация қилинишини сўради\n16:58 / 23.09.2015\nАнглия шимолидаги Манчестер шаҳрида ўн йил ноқонуний равишда яшаган Эрон фуқароси полицияга таслим бўлиб, ўзини ватанига депортация қилишларини сўради.\n“Манчестердаги 10 йиллик ҳаётидан чарчаган эркак киши ўзини Эронга – ватанига қайтаришни сўраб мурожаат қилганидан сўнг қўлга олинди”, - дея хабар берди Манчестер полицияси душанба, 21 сентябрь куни ўзининг Twitter микроблогида.\nЭслатиб ўтамиз, айни пайтда Европа Иттифоқи Иккинчи жаҳон урушидан кейинги энг катта муҳожирлар инқирозини бошдан кечирмоқда. 2015 йил бошидан буён ЕИ ҳудудига 500 минг нафардан зиёд Яқин Шарқ ва Шимолий африкалик қочқинлар кириб келган. Улар сони кундан-кунга ортиб бормоқда.


Москва мусулмонлари энага томонидан амалга оширилган ваҳший қотилликни ислом билан боғламасликни сўради\n23:14 / 29.02.2016\nМоскванинг ғарбида ўзбекистонлик муҳожир Гулчеҳра Бобоқулова томонидан содир этилган ваҳший қотиллик ислом билан боғлиқлик келтириб чиқармаслиги керак. Бу ҳақда Москва мусулмонлари диний бошқармаси муфтийси, Москва жомеъ масжиди бош имоми Ильдар Аляутдинов берган баёнотда айтилмоқда.\n"Гап умуман онг-шуурсиз шахс ҳақида кетмоқда, шунинг учун кийим-бош ёки қандайдир шиорлар асосида қандайдир қилмишларни мусулмонлар ёки ислом билан боғлаш мутлақ нотўғридир", деб айтди Москва муфтийси. Унинг фикрича, боланинг қотиллигида айбланаётган аёл руҳий касалликдан азият чекади.\nАляутдинов марҳум боланинг оиласига ҳамдардлик билдлирди ва "ҳар қандай мусулмон бу жиноятни ўзининг шахсий фожиаси деб қабул қилишини" айтди.\n29 февраль эрталабки пайт Москвадаги Народное Ополчение кўчасидаги уйда ёнғин содир бўлган, уни бартараф қилиш вақтида 4 ёшли бошсиз қиз жасади топилган. Ваҳший қотилликда гумон қилиниб қизчанинг энагаси ҳибсга олинган. Аёл боланинг бошини ўзи билан олиб кетиб, "Октябрьское поле" метроси станциясининг ўтиш жойида қўлида уни олиб юргунча, ўзини портлатиши билан таҳқид қилган. Гувоҳларнинг айтишича, аёл қора рангли хижобда бўлган ва араб тилидаги диний шиорларни бақириб айтган.\nТергов аёл қонида психотроп моддалар ёки гиёҳванд моддалар борлигини текширмоқда. Аёлга нисбатан унинг ақли расолигини текшириш бўйича комплекс руҳий экспертиза ўтказилиши белгиланди.


Ўрик ҳақида — У ким, бу нима — QOMUS.INFO\nQOMUS.INFO > Ў ҳарфи > ЎРИК\nЎРИК — раъногулдошлар оиласига мансуб дарахтлар туркуми; мевали ўсимлик. Ватани — Ўрта Осиё. Осиёда 10 тури маълум. Оддий Ўрик (А. уц1§ап8), манчжурия Ўрики (А. тапс)§пипса), сибирь Ў. и (А.8Йзтса), давид Ў. и (А. (1аУ1алапа) ва қора Ўрик (А. йазусагра) турлари кенг тарқалган. Шим. Ҳиндистон, Эрон, Туркия, Италия, Испания, Шим. ва Жанубий Африка, Шим. Америка мамлакатлари ва Австралия, Ўрта Осиё, Закавказье ҳамда Россиянинг Европа қисми жан. да етиштирилади. Ўрта Осиёда ва Хитойда 5 минг йил, Жанубий Европада 2 минг йил олдин маданийлаштирилган. 500 дан ортиқ нави бор. Жаҳон бўйича ялпи ҳосили 2,7 млн. т. Ўзбекистонда 35 минг т (1999), экин майдони жиҳатидан мевали дарахтлар орасида 4ўринни эгаллайди.\nЎзбекистонда, асосан, оддий Ўрик тури экилади. Бўйи 5—8 м, шохшаббаси кенг. Барги кенг тухумсимон, гули оқ ёки пушти, барг ёзишдан олдин очилади. Меваси этли, юмалоқ, тухумсимон, оқ, сариқ, қизғиш; данагидан ажраладиган ва ажралмайдиган хиллари бор, ширин, шириннордон. Таркибида 14—16% қанд, 0,6 — 1,2% олма, лимон ва бошқалар кислоталар, 28—31% қуруқ модда, С, РР витамини, 0,38—1,27% пектин, 10 мг гача каротин, данаги мағзи ширин (айрим навлариники аччиқ), таркибида 29—58% ёғ бор. Янгилигида ейилади, туршак, баргак солинади, консерва (мураббо, жем, компот), қайса қилинади. Данагидан данакшўрак тайёрланади, халқ табобатида меваси ва туршагидан юракқон томир тизими касалликларини даволашда фойдаланилади. Ўрик яхши асал берувчи дарахт, данагидан ва пайванд қилиб кўпайтирилади. Пайвандтаг сифатида ёввойи Ўрик, олча, бодом ва шафтолидан фойдаланилади. Ҳосилдорлиги 80—120 ц/га. Экилганидан сўнг 4—5йили ҳосил беради, 15—17 ёшда тўлиқ ҳосилга киради. Ўзбекистонда март—апр. да гуллайди, навига қараб май—июлда пишади. Ўрик иссиқсевар, ёруғсевар, қурғоқчилик ва иссиқликка чидамли, лекин намлик етишмаганда ҳосилли вдохлари мева тугмайди. Гуллаган пайтда баҳорги қорасовуқлардан зарарланади. Кўчати кузда ва баҳорда 6×8, иҳота дарахти сифатида 4×6 м схемада экилади. Ўрикка вазасимон ёки поғонасимон шакл берилади, баҳорда бир йиллик новдаларининг 1/3, 2/3 қисми кесиб турилади. Ўрик унумдор, серқуёш, бўз ҳамда шағалтошли суғориладиган ерларда яхши ўсади. Ўзбекистондаги ўрикзорларнинг асосий қисми Фарғона водийси ва Зарафшон воҳасида жойлашган, Ўрта Осиёда Ўрикнинг 500 дан ортиқ навлари ва клонлари учрайди. 20-асрнинг 30-й. ларидан бошлаб 40 дан ортиқ халқ ва илмий селекция навлари р-нлаштирилган. Ўзбекистонда Ўрикнинг Аҳрорий, Субҳоний, Гулунги луччак, Мирсанжали, Кўрсодиқ, Хурмои, Исфарак, Жавпазак, Оқ ўрик, Навоий, Шалах, Руҳи Жуванон, Моҳтоби ва бошқалар кўплаб навлари экилади.\nКасалликлари: кулранг чириш, клястероспориоз, бактериал рак ва бошқалар Зараркунандалари: узунбурунлар, тиллақўнғизлар, ўрик филчаси, ўрик тунлами ва бошқалар Ад.: Помология Узбекистана, Т., 1983; Мирзаев М. М., Культура абрикоса в Узбе. кистане, Т., 2002.\nNext PostЎРМОН-ТУНДРА ЗОНАСИ